Umat Islam dilarang sambut perayaan agama lain babitkan kepercayaan, akidah

PUTRAJAYA, 7 Jun-  Umat Islam dilarang menyambut sebarang sambutan perayaan agama lain yang membabitkan kepercayaan dan akidah, kata Pengerusi Majlis Amal Islami Malaysia (MAIM) Yayasan Dakwah Islamiah Malaysia (Yadim) Muhammad Najhan Shahir Halim.Beliau berkata larangan itu berdasarkan al-Quran dan hadis Rasulullah SAW serta lima prinsip maqasid syariah yang antaranya adalah menjaga agama, menjaga nyawa serta menjaga akal.“Mana-mana upacara sambutan perayaan agama lain yang melibatkan urusan kepercayaan dan akidah, maka tidak harus bagi umat Islam menyertainya dan terlibat dalam upacara berkenaan.“Ia termasuk perkara yang boleh menggugat keimanan seseorang Muslim dan umat Islam juga dilarang menyerupai golongan bukan Islam pada sudut yang melanggari akidah dan syariat,” katanya.Beliau berkata demikian dalam satu kenyataan di sini hari ini berhubung festival tahunan Bon Odori iaitu perayaan Buddha Jepun bagi menghormati semangat nenek moyang mereka yang dijangka diadakan di Kompleks Sukan Negara Shah Alam (Panasonic), pada 16 Julai ini.Muhammad Najhan bagaimanapun meminta umat Islam agar menghormati budaya serta kepercayaan agama lain dengan menjalani kehidupan yang aman damai dan Bon Odori adalah antara perayaan pelbagai agama yang hidup secara harmoni dan aman selama ia tidak mencampuri urusan umat Islam dan ajarannya.Sementara itu di Pulau Pinang, Mufti negeri Datuk Seri Dr Wan Salim Wan Mohd Noor menasihatkan umat Islam agar tidak terlibat dengan Festival Bon Odori kerana dibimbangi ia boleh membawa kepada syirik.Wan Salim berkata umat Islam dinasihatkan agar sentiasa memelihara kemurnian akidah Islamiyah masing-masing dengan mengelak daripada terlibat dalam festival seperti itu."Oleh kerana festival tersebut ada kaitan dengan memperingati semangat atau roh nenek moyang maka dibimbangi ia boleh membawa kepada syirik, umat Islam perlu sentiasa memelihara kemurnian akidah Islamiyah masing-masing."Cara memperingati roh nenek moyang dengan cara menari, memuja roh mereka dan sebagainya tidak digalakkan di dalam Islam malah dibimbangi akan terjatuh ke dalam dosa syirik kepada Allah," katanya dalam kenyataan hari ini.Semalam, Menteri di Jabatan Perdana Menteri (Hal Ehwal Agama), Datuk Idris Ahmad dilaporkan berkata kajian yang dibuat Jabatan Kemajuan Islam Malaysia (Jakim) mendapati festival itu memang ada unsur-unsur keagamaan dan oleh itu umat Islam dinasihatkan supaya tidak menyertainya.Sementara itu, Pengerusi Jawatankuasa Pelancongan dan Ekonomi Kreatif negeri, Yeoh Soon Hin dalam majlis berasingan berkata kerajaan negeri Pulau Pinang tidak bercadang untuk membatalkan penganjuran Festival Bon Odori yang dijadual pada 30 Julai ini kerana dalam konteks Pulau Pinang ia tidak mengandungi elemen pemujaan atau upacara keagamaan tertentu.

Berita berkaitanBon Odori: Selangor akan rujuk pihak berkuasa agama negeri - Amirudin

Katanya festival itu akan tetap diteruskan kerana ia telah diadakan sejak lebih 10 tahun lepas di Pulau Pinang dan ia juga sebagai meraikan hubungan antara negara Jepun dan Malaysia yang terjalin sejak sekian lama serta secara tidak langsung dapat membantu merangsang ekonomi dan pelancongan di negeri ini."Saya memang rasa terkejut (kenyataan Idris mengenai Bon Odori) kerana program ini melibatkan kebudayaan dan bukan melibatkan unsur keagamaan serta tiada apa-apa unsur pemujaan atau sembahyang diadakan ketika festival berlangsung. Kami juga tidak boleh menghalang sesiapa sahaja yang mahu datang ke festival ini,” katanya. Menurutnya festival itu yang diadakan di Pulau Pinang sebelum COVID-19 melanda, mampu menarik lebih 10,000 pengunjung dengan pihaknya menjangka kehadiran semasa peralihan endemik melebihi 5,000 orang.


Dua warga emas terbabit kemalangan jalan raya, seorang daripadanya maut

SARAWAK, 7 Jun- Seorang pemandu warga emas maut dalam kemalangan jalan raya di Kampung Pichin Serian hari ini. Pusat Gerakan Bomba Sarawak melaporkan, mangsa, Bernard Lohin, 63 tahun yang memandu sebuah kenderaan pacuan empat roda bertembung dengan sebuah motosikal dalam kejadian sekitar pukul 10.52 pagi.  Mangsa dilaporkan tercampak keluar dari kenderaan dan disahkan telah meninggal dunia di tempat kejadian oleh pasukan perubatan.  Manakala penunggang motosikal, Mat Lumpeng, 62 tahun mengalami kecederaan.

(Penunggang motosikal, Mat Lumpeng, 62 tahun mengalami kecederaan)

Pasukan bomba dari Balai Bomba dan Penyelamat Serian yang dikerah ke lokasi telah membantu mengangkat mangsa yang meninggal dan diserahkan kepada pihak polis untuk tindakan lanjut selain melakukan kerja pembersihan permukaan jalan raya akibat kemalangan tersebut.


Seminar Pemantapan Instiusi Keluarga platform ubah kehidupan pasangan, lebih berkualiti

PORT DICSKON, 7 Jun- Seminar Pemantapan Instiusi Keluarga merupakan platform mengubah persepsi dan kehidupan pasangan supaya lebih berkualiti, positif dan produktif. Kursus anjuran Pertubuhan Kebajikan Islam Teratak Che Dah dengan kerjasama Lembaga Penduduk dan Pembangunan Keluarga Negara (LPPKN) itu antara usaha memperkasakan institusi perkahwinan daripada statistik perceraian yang semakin meningkat. Menurut Pengerusi Pertubuhan Kebajikan Islam Teratak Che Dah, Datuk Sohaimi Shahadan, program berkenaan diisi dengan pengetahuan mengenai kerjasama dalam berumahtangga, kebolehan berfikir secara kritis dan teknik menganalisis pasangan untuk diaplikasi dalam perhubungan. "Dia mengeratkan lagi kemabali hubungan suami isteri itu kerana secara tidak langsung penganjuran ini boleh membuatkan mereka membina nilai keluarga yang lebih berkualiti yang segar balik,"kata Sohaimi dalam majlis Penutupan Seminar Pemantapan Institusi Keluarga di sini.Sebanyak 50 pasangan suami isteri menyertai seminar itu dengan pengisian menarik seperti makan malam romantik, 'bonding time' (masa ikatan) dan sesi luahan hati ke hati.

(Datuk Sohaimi Shahadan ditemu bual pada majlis Penutupan Seminar Pemantapan Institusi Keluarga)

"Kita nampak perubahan sebenarnya dari hari pertama bila peserta datang ada antara pasangan yang sebenarnya janggal yang tidak mesra tidak ramah tetapi selepas beberapa slot dijalankan kita nampak keserasian itu dah mula bergelak ketawa dah hilang stres," menurut Pakar Kepimpinan Diri dan Keluarga, Dr Azuraida Shahadan "Program tersebut sangat memberi maknalah kepada kami berdua, dia mengenang kembali peristiwa-peristiwa lama yang baik-baik menambhakan ilmu daripada kaunselor yang ada sangat gembira," kata peserta, Kamal Jaini.


Zuraida sedia bersemuka dengan PM

KUALA LUMPUR, 7 Jun - Ahli Parlimen Ampang, Datuk Zuraida Kamaruddin akan bertemu Perdana Menteri Datuk Seri Ismail Sabri Yaakob dalam minggu ini.Ia bagi mebincangkan kedudukan beliau sebagai Menteri Perusahaan Perladangan dan Komoditi.

(Zuraida berkata demikian selepas merasmikan'Global Funding for Rubber Innovation di sini)

"Saya pada hari ini telah bersedia untuk bertemu dengan Perdana Menteri kerana masa tidak ada lagi, jadi saya bersedialah," kata Zuraida di sini.Zuraida mengumumkan keluar daripada parti Pribumi Bersatu Malaysia (Bersatu) dan menyertai Parti Bangsa Malaysia (PBM) pada 26 Mei lalu.


Pembenihan awan di Kolam Bukit Merah diteruskan

(Saarani pada program Hari Bertemu Pelanggan di Stadium Indera Mulia Ipoh, hari ini)

IPOH, 7 Jun- Proses pembenihan awan akan tetap dilakukan di Empangan Kolam Bukit Merah di daerah Kerian meskipun terdapat peningkatan paras air di kawasan tersebut.  Jaminan itu diberi Menteri Besar Perak, Datuk Seri Saarani Mohamad.Katanya, langkah tersebut perlu bagi menampung keperluan air di kawasan sekitar empangan.  "Walaupun ada peningkatan tetapi saya pasti ia tidak mencukupi, sebab Bukit Merah tidak ada mata air, tidak ada sumber mata air macam tasik lain, jadi maknanya kalau hujan tak turun dan air Bukit Merah itu dialirkan ke luar untuk pengairan akhirnya kering juga."Jadi sebab itu kita kena bersiap sedia bila masa yang diperlukan kita mesti sentiasa untuk menampung air dalam takungan itu," katanya.

Beliau menyatakan demikian ketika ditemui pada program Hari Bertemu Pelanggan di Stadium Indera Mulia Ipoh, di sini hari ini.  Sebelum ini, kerajaan negeri bercadang melakukan proses pembenihan awan susulan penyusutan paras air yang melanda kawasan itu beberapa minggu lalu.


PPP fokus usaha tambah bekalan makanan negara - KPLB

SUNGAI PETANI, 7 Jun- Program Peningkatan Pendapatan (PPP), Kementerian Pembangunan Luar Bandar (KPLB) kini memberi fokus kepada usaha melibatkan masyarakat luar bandar dalam bidang pertanian, perikanan dan penternakan.Langkah tersebut sebagai usaha menambah pengeluaran makanan dalam negara. Ketika ini, program PPP lebih bertumpu kepada pemberian bantuan mesin, peralatan, bahan mentah serta bimbingan untuk masyarakat B40 luar bandar menceburi bidang perniagaan dan keusahawanan.Timbalan Menteri Pembangunan Luar Bandar, Datuk Seri Abdul Rahman Mohamad berkata bagi masyarakat luar bandar yang sedang melaksanakan bidang pertanian, perikanan dan perternakan, PPP dilihat mampu mengembangkan lagi aktiviti sedia ada ke arah penghasilan dalam skala yang besar. Ia sekali gus dapat meningkatkan pendapatan serta meningkatkan pengeluaran bekalan makanan untuk negara. "Kita salah satu agensi yang bertanggungjawab kepada Foodbank, jadi dari segi tersebut kita akan cuba bantu kalau ada usahawan-usahawan kecil juga kita akan turut bantu khususnya B40, M40...kalau boleh kita nak dapat sampai T20, yang ini sasaran kita," katanya.

Beliau ditemui selepas menghadiri Program Pendampingan dan Penyampaian WarungDesa@KPLB Daerah Kuala Muda di Kota Kuala Muda.  Sebanyak RM10 juta diperuntukan untuk program tersebut pada tahun ini.Pada program berkenaan, KPLB menerusi Lembaga Kemajuan Wilayah Kedah (KEDA) menyerahkan Warung Desa@KPLB dan peralatan untuk perniagaan kepada 21 orang usahawan yang layak melibatkan peruntukan berjumlah hampir RM200,000. Sehingga Jun, seramai 135 orang telah menerima Warung Desa di seluruh negara daripada jumlah keseluruhan 950 peserta yang disasarkan tahun ini.


SPRM cari Leong Hong Kit

Kuala Lumpur, 7 Jun - Suruhanjaya Pencegahan Rasuah Malaysia (SPRM) mengesan seorang lelaki bagi membantu pengurusan kes mahkamah.Lelaki terbabit, Leong Hong Kit, 39, beralamat terakhir di A1-8-8 Kondominium Titiwangsa Central, Kuala Lumpur.SPRM melalui kenyataan media berkata, kes berkenaan sedang berlangsung di mahkamah.Orang ramai yang mengenali atau mempunyai maklumat mengenainya diminta menghubungi pegawai penyiasat SPRM, Tan Wen Fung di talian 016-4686845.


Pengambilan pekerja asing dari tiga negara selesai dalam masa terdekat

TAPAH, 7 Jun- Isu pengambilan pekerja asing dari Indonesia, Bangladesh dan Kemboja dijangka selesai dalam masa terdekat. Menteri Sumber Manusia, Datuk Seri M. Saravanan berkata ketika ini, beberapa perkara sedang giat diperhalusi termasuk aspek teknikal, prosedur pengambilan dan pemeteraian memorandum antara kesemua negara. "Tiada lagi masalah dengan semua negara dan semua sudah selesai," katanya.Beliau menyatakan demikian kepada pemberita selepas menyampaikan komputer riba kepada 100 pelajar B40 di Dewan Merdeka, di sini hari ini. Saravanan berkata setakat ini lebih 200,000 permohonan pekerja asing secara dalam talian daripada ketiga-tiga negara telah diterima melibatkan pelbagai sektor.

(Saravanan pada majlis penyampaian komputer riba kepada 100 pelajar B40 di Tapah hari ini)

Menurutnya, bagi kemasukan atau pengambilan pekerja dari Indonesia, ia membabitkan prosedur antara Kementerian Ketenagakerjaan Indonesia dan satu agensi berkaitan di sana. "Saya tempoh hari telah berjumpa dengan Perdana Menteri Bangladesh dan juga Menteri Buruh semuanya sudah selesai."Cuma satu sahaja yang saya belum selesaian, memuktamadkan perjanjian Malaysia dengan Kemboja untuk membawa masuk pembantu rumah Islam. Saya akan ke sana pada bulan Julai dan kemungkinan besar kita akan selesaikan," katanya.Terdahulu, penyampaian komputer riba tersebut merupakan tanggungjawab sosial korporat (CSR) TalentCorp bertujuan meningkatkan kebolehpasaran siswazah selain merapatkan jurang digital khususnya golongan berpendapatan rendah.


Kes HFMD di Kedah turun 33 peratus

ALOR SETAR, 7 Jun- Jumlah kes Penyakit Tangan, Kaki dan Mulut (HFMD) di Kedah mencatatkan penurunan sebanyak 33 peratus pada Minggu Epidemiologi ke-22 bermula 29 Mei hingga 4 Jun lalu.Exco Kesihatan dan Kerajaan Tempatan Kedah, Datuk Dr. Mohd Hayati Othman berkata, 789 kes direkodkan bagi tempoh tersebut berbanding 1,178 yang dikesan pada Minggu Epidemiologi ke-21"Setakat ini Kedah mencatatkan keseluruhan 4,192 kes HFMD, namun tiada kejadian serius dilaporkan.Lima kluster baharu dilaporkan membabitkan tadika dan taska, kesemua premis berkenaan diarah tutup mengikut Akta Pencegahan dan Pengawalan Penyakit Berjangkit 1988," katanya menerusi kenyataan.

(Datuk Dr. Mohd Hayati Othman, Exco Kesihatan dan Kerajaan Tempatan Kedah)

Jelas beliau, semua kes yang dilaporkan menunjukkan gejala ringan dan diberi rawatan pesakit luar serta tiada kes yang mengalami komplikasi teruk atau memerlukan rawatan intensif. Mengulas lanjut, Daerah Kuala Muda mencatatkan bilangan kes tertinggi iaitu 946 kes; diikuti Kubang Pasu, 625; Kulim, 588 dan Kota Setar, 446 kes. Katanya, sebanyak 50 wabak HFMD juga dilaporkan tahun ini dengan 49 daripadanya berlaku di pusat pendidikan seperti taska, tadika dan prasekolah.


Siasatan punca kematian dua remaja ambil masa dua bulan - Polis

KUALA LUMPUR, 7 Jun- Siasatan punca kematian dua remaja yang meninggal dunia di dalam sebuah kenderaan pelbagai guna (MPV) jenis Toyota Alphard akan mengambil masa sekurang-kurangnya dua bulan kerana melibatkan pakar dari agensi lain, kata Ketua Polis Daerah Cheras, ACP Muhammad Idzam Jaafar.Beliau berkata pasukan perubatan sudah melakukan proses bedah siasat terhadap dua remaja iaitu lelaki dan perempuan masing-masing berusia 19 tahun tetapi masih belum mengetahui punca sebenar kematian mereka.“Kami sedia maklum, dua mayat itu ditemukan selepas lima hari. Banyak organ sudah dalam keadaan tidak sempurna yang memerlukan kepakaran daripada jabatan lain seperti Jabatan Kimia,” katanya pada sidang media di IPD Cheras di sini hari ini.Muhammad Idzam berkata selagi laporan pakar daripada jabatan berkenaan tidak dikeluarkan, polis tidak dapat memberi sebarang kenyataan berhubung punca kematian dua remaja terbabit.“Selain itu, polis turut merakam keterangan daripada kawan, keluarga dan mereka yang mengenali si mati. Lebih 10 orang telah dipanggil untuk membantu siasatan dan sehingga kini tiada unsur jenayah ditemui,” katanya.

Sebelum ini polis telah mengenal pasti dua remaja terbabit dikenali sebagai Ahmad Danish Hakeem Hanafiah dan Akmalharith Damia Zainul.Kedua-dua mereka yang dilaporkan hilang oleh keluarga masing-masing ditemukan di dalam sebuah MPV di ruang parkir bawah tanah sebuah kondominium di Bandar Sri Permaisuri, Cheras di sini, 29 Mei lepas.


Bekas banduan ditangkap semula curi kenderaan

KUALA LUMPUR, 7 Jun- Seorang bekas banduan yang bebas dari penjara enam bulan lalu atas kesalahan mencuri kenderaan, ditahan semula Ahad lepas disyaki terlibat kesalahan sama.Ketua Polis Daerah Cheras, Asisten Komisioner Muhammad Idzam Jaafar berkata, lelaki warga tempatan berusia 46 tahun itu diberkas di kawasan perumahan Flat Sri Sabah, Cheras kerana dipercayai terlibat kes curi lapan kenderaan di sekitar Cheras.Jelas beliau, suspek sebelum ini pernah dipenjarakan di Penjara Kajang dan dibebaskan pada Januari lalu."Susulan tangkapan ini, pihak polis berjaya mengesan dan merampas empat buah kenderaan jenis Proton Iswara, dua buah motokar jenis Proton saga, sebuah motokar jenis Nissan Bennet dan satu motokar jenis Proton Wira. Suspek mempunyai beberapa rekod lampau berkaitan kes jenayah dan dadah serta dipercayai aktif mencuri kenderaan di beberapa kawasan termasuk Cheras, Pudu, Sri Petaling dan Teluk Intan, Perak," katanya pada sidang media di Ibu Pejabat Polis Daerah (IPD) Cheras.

(ACP Muhammad Idzam ketika sidang media di IPD Cheras di sini)

Tambah beliau, suspek kini direman empat hari bermula semalam hingga 9 Jun dan kes disiasat di bawah Seksyen 117 Kanun Tatacara Jenayah.Ujian air kencing terhadap suspek juga didapati positif dadah jenis Methamphetamine.Dalam perkembangan berkaitan, beliau memaklumkan trend kecurian kenderaan didapati tinggi sejak Januari hingga Mei lepas membabitkan keseluruhan 167 kenderaan yang dicuri.Seramai 20 individu yang disyaki terlibat kegiatan tersebut telah ditangkap dan dituduh.


Kes HFMD di Pulau Pinang meningkat 22 kali ganda

GEORGE TOWN, 7 Jun - Sebanyak 3,990 kes Penyakit Tangan, Kaki dan Mulut (HFMD) direkodkan di Pulau Pinang sejak Januari hingga minggu epid ke-23 (29 Mei hingga 4 Jun) tahun ini.Iaitu peningkatan 22 kali ganda berbanding tempoh sama tahun lepas.Pengerusi Jawatankuasa Agroteknologi dan Keselamatan Makanan, Pembangunan Luar Bandar dan Kesihatan negeri, Dr Norlela Ariffin berkata sebanyak 119 kluster HFMD dilaporkan sepanjang tempoh sama berbanding hanya tujuh kluster pada 2021 iaitu peningkatan sebanyak 16 kali ganda."Sehingga minggu ke-23 jumlah kumulatif kes HFMD yang dilaporkan adalah sebanyak 3,990 kes berbanding dengan hanya 176 kes pada tempoh yang sama tahun 2021 iaitu peningkatan sebanyak 22 kali ganda."Jika dibandingkan dengan tempoh yang sama pada tahun 2019 (sebelum pandemik COVID-19) dengan kes sebanyak 1,727, ia menunjukkan peningkatan sebanyak 1.3 kali ganda,'' katanya dalam satu kenyataan hari ini.Katanya daripada jumlah itu, daerah Barat Daya mencatatkan kes tertinggi iaitu sebanyak 988 kes (24.8 peratus), diikuti Seberang Perai Tengah (867 kes/21.7 peratus), Seberang Perai Utara (826 kes/20.7 peratus), Timur Laut (786 kes/19.7 peratus) dan Seberang Perai Selatan mencatatkan 523 kes iaitu 13.1 peratus.Norlela berkata kes HFMD di negeri ini banyak berlaku dalam kalangan kanak-kanak berusia enam tahun ke bawah sebanyak 3,357 kes iaitu 88.65 peratus, diikuti kumpulan berusia tujuh hingga 12 tahun sebanyak 377 kes (9.45 peratus), manakala selebihnya berusia lebih 12 tahun iaitu 256 kes (1.9 peratus).

Katanya Kementerian Kesihatan (KKM) menasihati semua pengusaha dan pengasuh di taska, tadika dan tabika untuk sentiasa memastikan kebersihan premis termasuk peralatan dan perkakasan yang digunakan oleh kanak-kanak.''Pengusaha dan pengasuh di taska juga perlu membuat saringan di pintu masuk bagi memastikan kanak-kanak tiada tanda-tanda jangkitan HFMD.“Kanak-kanak dengan gejala dinasihatkan untuk tidak hadir ke sekolah bagi mengelakkan jangkitan kepada kawan-kawannya,” katanya lagi.Beliau berkata pengusaha juga perlu mengamalkan kebersihan diri termasuk mencuci tangan selepas menguruskan seorang kanak-kanak sebelum mengendalikan kanak-kanak lain.Selain itu, menurutnya semua pihak haruslah mengamalkan langkah-langkah pencegahan penyakit berjangkit termasuk COVID-19 seperti memakai pelitup muka dan menghadkan pergaulan rapat. - BERNAMA


Bekalan ubat di fasiliti kesihatan KKM mencukupi

SEPANG, 7 Jun- Bekalan ubat-ubatan di fasiliti kesihatan Kementerian Kesihatan (KKM) sama ada di hospital atau klinik kesihatan adalah mencukupi dan tidak berlaku gangguan bekalan, kata Menteri Kesihatan Khairy Jamaluddin.“Buat masa ini tiada masalah. Bekalan (ubat-ubatan) sentiasa mencukupi, kita sentiasa pantau untuk memastikan tahap stok ubat-ubatan di fasiliti kami mencukupi,” katanya dalam sidang media selepas melancarkan Hari Keselamatan Makanan Sedunia Peringkat Kebangsaan 2022 di sini hari ini.Media sebelum ini melaporkan berlaku kekurangan bekalan ubat-ubatan dan bahan mentah bagi produk farmaseutikal akibat permintaan tinggi selepas pandemik COVID-19 dan pembukaan semula aktiviti ekonomi.Khairy bagaimanapun berkata situasi itu dilaporkan berlaku di fasiliti kesihatan swasta termasuk farmasi.Menurutnya, antara maklum balas yang diterima KKM dalam sesi libat urus dengan pihak industri farmaseutikal pada 2 Jun lepas bagi mendapatkan gambaran mengenai bekalan ubat-ubatan yang dihasilkan di Malaysia atau diimport, terdapat kekurangan bekalan ubat-ubatan untuk merawat cirit-birit, demam, selesema, batuk, antibiotik dan vitamin C.Beliau telah mengarahkan Bahagian Perkhidmatan Farmasi supaya bekerjasama dengan persatuan farmasi di Malaysia termasuk pengeluar ubat-ubatan untuk mencari bekalan alternatif sekiranya masalah kekurangan itu berterusan.Ketua Setiausaha KKM Datuk Harjeet Singh telah diarah supaya menyediakan perancangan termasuk strategi jangka sederhana dan panjang sebagai persiapan sekiranya masalah bekalan ubat-ubatan berlaku di fasiliti kesihatan KKM.

(Khairy Jamaluddin berkata bekalan ubat di fasiliti kesihatan KKM mencukupi)

Berita berkaitanKKM kaji keperluan naik taraf BKKM sebagai pihak berkuasa - KhairyPengusaha makanan yang beroperasi dari rumah digalak daftar KKM

“Kami (KKM) perlu ada strategi (tangani kekurangan bekalan ubat-ubatan) sama ada cari sumber pasaran dari negara baharu atau bekerjasama dengan industri farmaseutikal tempatan agar bekalan tidak terjejas pada masa hadapan,” katanya.Dalam perkembangan lain, Khairy mahu pengarah dan ketua jabatan fasiliti kesihatan KKM melaporkan segera sekiranya berlaku kekurangan tenaga kerja atau kekosongan jawatan di fasiliti masing-masing bagi mengelak berlaku bebanan tugas dalam kalangan pegawai perubatan sedia ada.“Saya sendiri tidak puas hati kalau ada aduan berhubung situasi ini,” katanya mengulas luahan pengguna akaun Twitter yang mendakwa isterinya terpaksa bertugas secara ‘on call’ (tunggu sedia) setiap hari selama tiga bulan kerana rakan sekerja mengambil cuti bersalin.Khairy berkata pihaknya sedang menunggu laporan daripada pasukan petugas khas yang menyiasat dakwaan gejala buli di hospital KKM bagi mencari penyelesaian berhubung jadual kerja, etika kerja dan elaun ‘on call’."Kami bagi dua bulan kepada pasukan khas untuk keluarkan satu laporan menyeluruh. Sudah tiga minggu pasukan ini bekerja dan berbaki lagi lima minggu untuk siapkan laporan," katanya.Bagi melancarkan tugas pasukan khas itu, Khairy menggesa semua pegawai perubatan KKM agar memberi maklum balas terhadap borang kaji selidik yang telah di-e-mel kepada mereka."Kaji selidik ini penting kerana terdapat soalan mendalam mengenai persekitaran kerja di KKM," katanya serta menambah ketika ini seramai 40,000 pegawai perubatan KKM telah melengkapkan borang kaji selidik berkenaan.Beliau menyasarkan 60,000 pegawai perubatan KKM turut serta dalam kaji selidik itu bagi memastikan maklumat tepat dan menyeluruh diterima pasukan khas yang ditubuhkan bulan lepas. -BERNAMA


Bon Odori: Selangor akan rujuk pihak berkuasa agama negeri - Amirudin

SHAH ALAM, 7 Jun- Kerajaan Selangor akan merujuk pihak berkuasa agama negeri susulan kenyataan Menteri Di Jabatan Perdana Menteri (Hal Ehwal Agama) Datuk Idris Ahmad yang menasihatkan umat Islam supaya tidak menyertai Festival Tahunan Bon Odori yang disifatkan mengandungi unsur agama lain.Menteri Besar Selangor Datuk Seri Amirudin Shari berkata pihaknya juga akan berhubung dengan pihak Kedutaan Jepun dan pengkaji bidang berkaitan bagi mendapatkan maklumat terperinci mengenai penganjuran festival tersebut.Beliau berkata sebelum ini pihaknya tidak menerima sebarang nasihat atau pandangan berkaitan penganjuran festival itu sebaliknya menganggap ia sebagai acara kebudayaan. “Kita perasan informasi (larangan menyertai festival) itu datang beberapa hari lepas menerusi Wikipedia, malah sebelum ini, tidak timbul isu mengenai festival itu,” katanya kepada pemberita selepas pelancaran Majlis Penasihat Kesihatan Awam Negeri Selangor (SELPHAC) di sini hari ini.Amirudin berkata pihaknya akan meneruskan Festival Bon Odori itu iaitu perayaan Buddha Jepun bagi menghormati semangat nenek moyang mereka yang akan diadakan di Kompleks Sukan Negara Shah Alam (Panasonic) pada 16 Julai ini untuk memberi ruang kepada penganut agama lain menyambutnya seperti mana-mana perayaan yang disambut dalam negeri itu.

(Menteri Besar Selangor, Datuk Seri Amirudin Shari)

Semalam, Idris berkata umat Islam dinasihatkan supaya tidak menyertai Festival Bon Odori kerana berdasarkan kajian yang dibuat Jabatan Kemajuan Islam Malaysia mendapati festival itu mempunyai unsur-unsur keagamaan lain.Mengenai SELPHAC, Amirudin berkata penubuhan jawatankuasa itu diluluskan 13 April lepas selari hasrat Kementerian Kesihatan bagi mengukuhkan agenda kesihatan awam dalam kalangan masyarakat selepas negara memasuki fasa peralihan ke endemik.


Pengusaha makanan yang beroperasi dari rumah digalak daftar KKM

SEPANG, 7 Jun- Semua pengusaha dan pengendali makanan yang beroperasi dari rumah digalakkan mendaftar dengan Kementerian Kesihatan. Menterinya, Khairy Jamaluddin berkata, langkah itu bagi meningkatkan keyakinan pengguna mengenai jaminan keselamatan makanan. "Pengusaha yang beroperasi dari rumah tidak wajib tapi kita dah sediakan satu permohonan yang mudah bagi mereka untuk mereka mohon kepada Bahagian Keselamatan dan Kualiti Makanan (BKKM) untuk disenaraikan dalam senarai yang disediakan.

Berita berkaitanKKM kaji keperluan naik taraf BKKM sebagai pihak berkuasa - Khairy"Dan apabila mereka memohon mereka mestilah tunjuk bahawa mereka menepati protokol dan kualiti makanan yg ditetapkan KKM,"kata Khairy dalam sidang media selepas merasmikan Hari Keselamatan Makanan Sedunia Peringkat Kebangsaan di sini.

(Khairy Jamaluddin dalam sidang media selepas merasmikan Hari Keselamatan Makanan Sedunia Peringkat Kebangsaan di Sepang, Selangor)


KKM kaji keperluan naik taraf BKKM sebagai pihak berkuasa - Khairy

SEPANG, 7 Jun- Kementerian Kesihatan (KKM) sedang meneliti keperluan untuk menaik taraf Bahagian Keselamatan dan Kualiti Makanan (BKKM) sebagai Pihak Berkuasa Keselamatan Makanan.Menterinya, Khairy Jamaluddin berkata ia selaras dengan perkembangan teknologi masa kini dalam aspek keselamatan dan kualiti makanan."Dari semasa ke semasa kita akan buat pindaan, ada beberapa pindaan yang dicadangkan termasuk status BKMM sendiri sama ada terus menjadi program dalam KKM atau dinaiktaraf menjadi Pihak Berkuasa Keselamatan Makanan," katanya.

(Khairy melancarkan Hari Keselamatan Makanan Sedunia Peringkat Kebangsaan 2022 di Sepang hari ini)

Beliau menyatakan demikian selepas melancarkan Hari Keselamatan Makanan Sedunia Peringkat Kebangsaan 2022 bertemakan "Makanan Selamat, Kesihatan Terjaga", di sini hari ini.Tambah Khairy, penelitian itu juga merupakan sebahagian daripada kajian untuk meminda Akta Makanan 1983 yang masih lagi dijalankan.BKKM berperanan melindungi pengguna dalam aspek kualiti dan keselamatan makanan untuk memastikan pengguna akhir dapat menikmati makanan yang bersih.


Basmi dadah daripada akar umbi, elak pelajar terjebak

BANDAR HILIR, 7 Jun - Kementerian Pendidikan bersama Agensi Antidadah Kebangsaan (AADK) serta agensi berkaitan perlu lebih giat melaksanakan program kesedaran mengenai bahaya dadah, dalam usaha membasmi aktiviti penagihan dalam kalangan pelajar sekolah.  Exco Kesihatan dan Antidadah Melaka, Dr Muhammad Akmal Saleh berkata, pendedahan mengenainya dari peringkat akar umbi penting untuk mewujudkan generasi muda bebas daripada belenggu dadah.  Malah saringan urin kepada pelajar juga perlu dilakukan secara rawak dan kerap supaya intervensi awal dapat dilakukan sebelum mereka terjebak dengan bahan terlarang itu.

(Dr Muhammad merasmikan Program Sayangi Hidup Elak Derita Selamanya (SHIELDS)di Muzium Penjara Malaysia di sini)

"Jadi kita harapkan selepas ini kita bersama dengan AADK dan juga bersama dengan agensi-agensi lain dan juga Kementerian Pendidikan untuk kita akan adakan lebih kerap lagi ujian saringan dadah ini di sekolah- sekolah, supaya kita tidak mahu dadah ini di anggap perkara yang remeh. Kita hendak beri satu pesanan bahawa kita serius, Kerajaan Negeri Melaka serius untuk membasmi dadah terutama dalam negeri Melaka," kata Dr Muhammad di sini. Tambah beliau, berdasarkan rekod AADK Melaka bagi tahun 2017 hingga 2020 seramai 92 pelajar sekolah dikesan positif dadah melalui saringan urin yang dilakukan di 79 buah sekitar negeri itu.


APMM perlu aset tambahan, tangani jenayah rentas sempadan

KUALA TERENGGANU, 7 Jun- Agensi Penguatkuasaan Maritim Malaysia (APMM) memerlukan penambahan aset bagi menangani pelbagai isu termasuk pencerobohan, penyeludupan dan jenayah rentas sempadan dengan lebih berkesan di perairan negara. Timbalan Ketua Pengarah Logistik, Laksamana Madya Maritim Datuk Saiful Lizan Ibrahim berkata keupayaan aset sedia ada tidak mencukupi untuk berdepan tugas yang semakin mencabar.  Anggota APMM bukan sahaja membuat rondaan dan mencegah pencerobohan nelayan asing malah turut terlibat dengan operasi mencari dan menyelamat. "Tidak mencukupi dengan keperluan mereka di semua keadaan dan bukan saja nak menguruskan hal-hal mencari dan menyelamat, kita juga membuat rondaan biasa pencerobohan nelayan asing. Memang tidak mencukupi dengan (aset) sedia adalah," kata Saiful Lizan.Menurut beliau, APMM akan memperoleh aset baharu dalam masa terdekat. Antaranya kapal ronda persisiran pantai, pesawat udara dan 30 buah bot pemintas laju.  Ketika ini agensi itu mempunyai 260 unit aset merangkumi 70 kapal dan 190 bot.

(Tugas pihak Maritim bukan hanya tertumpu kepada rondaan, pencerobohan nelayan asing dan pendatang asing tanpa izin malahan turut terlibat dalam operasi mencari dan menyelamat/BERNAMA)

"Insya-Allah perkara itu sedang diatasi dan kita mengharapkan seperti yang dijanjikan kepada pihak APMM dan Kementerian Dalam Negeri kita akan menerima pada tahun ini sebuah kapal dahulu untuk OPV dan seterusnya bagi tahun hadapan 6 bulan pertama kapal kedua dan seterusnya kapal ketiga. Jadi Disember tahun depan kita akan mempunyai 3 kapal OPV baru yang akan diserahkan kepada APMM," katanya selepas merasmikan Hari Kesedaran Keselamatan Maritim (HKKM) Peringkat Kebangsaan di Batu Buruk di sini.Penganjurannya disambut serentak dengan Minggu Lautan Sedunia bersama Universiti Terengganu (UMT).


PM Ismail Sabri terima kunjungan hormat pemimpin Huazong

PUTRAJAYA, 7 Jun - Perdana Menteri Datuk Seri Ismail Sabri hari ini menerima kunjungan hormat daripada pemimpin utama Gabungan Pertubuhan Cina Malaysia (Huazong), yang antara lain mereka berkongsi pandangan mengenai ekonomi dan isu-isu semasa.Antara pemimpin Huazong yang hadir dalam pertemuan kira-kira sejam di Perdana Putra di sini ialah Presiden Tan Sri Goh Tian Chuan, Timbalan Presiden Datuk Ong Seng Khek, Naib Presiden Datuk Lam Kuang Yau, Setiausaha Agung Datuk Dr Wong Aik Loung dan Bendahari Tan Sri Tan Kean Soon.Ditubuhkan pada 1991, Huazong merupakan pertubuhan bukan kerajaan (NGO) yang menggabungkan 13 gabungan persatuan dan pertubuhan Cina di setiap negeri dan wilayah di Malaysia.

(Perdana Menteri Datuk Seri Ismail Sabri menerima kunjungan hormat daripada pemimpin utama Gabungan Pertubuhan Cina Malaysia (Huazong) di Putrajaya)

Huazong memainkan peranan untuk memelihara kepentingan komuniti Cina dalam isu berkaitan ekonomi, kebudayaan, pendidikan serta pembangunan sosial.Huazong menjadi pengantara komunikasi antara komuniti Cina di Malaysia dengan kerajaan Malaysia dan memupuk semangat perpaduan masyarakat Cina melalui penganjuran aktiviti bersifat kebudayaan.- BERNAMA


KPLB anjur program Pendigitalan Usahawan Desa

PUTRAJAYA, 7 Jun- Program Pendigitalan Usahawan Desa dianjurkan bagi membantu usahawan luar bandar memasarkan produk melalui platform e-Dagang. Timbalan Ketua Setiausaha (Dasar) Kementerian Pembangunan Luar Bandar (KPLB), Datuk Che Murad Sayang Ramjan berkata inisiatif tersebut merupakan strategi di bawah Teras 2 Dasar Pembangunan Luar Bandar."Jadi mereka ini akan diberikan pendedahan berkaitan dengan kaedah terkini dalam pendigitalan pemasaran."Jadi melalui cara ini usahawan kita dapat memahami bagaimana mereka nak mengira stok, kemudian tahu berapa modal dia, berapa keuntungan dan sebagainya. Ini yang kita cuba buat pada hari ini," katanya.Beliau berkata demikian pada Program Pendigitalan Usahawan Luar Bandar Siri 1 2022, di sini hari ini.

(Che Murad Sayang pada Program Pendigitalan Usahawan Luar Bandar Siri 1 2022 di Putrajaya hari ini)

Program di bawah DesaMall@KPLB tersebut adalah pemangkin kepada usaha kerajaan dalam melaksanakan Revolusi Industri (IR) 4.0 sebagai pendorong anjakan paradigma kepada usaha luar bandar dan juga merakyatkan ekonomi digital.Seramai 213 peserta, melibatkan 8 rakan strategik menyertai program berkenaan.Dalam pada itu, KPLB turut menyasarkan lebih banyak penyertaan dari usahawan muda terhadap program yang dianjurkan kementerian bagi membantu menjana pendapatan selain mempromosikan produk mereka.


Penolong akauntan kanan mengaku tidak bersalah kes salah guna kuasa

KUALA TERENGGANU, 7 Jun- Seorang penolong akauntan kanan di Majlis Daerah Marang (MDM) dihadapkan ke Mahkamah Sesyen Kuala Terengganu atas pertuduhan salah guna kuasa bagi mendapatkan suapan kerja pemasangan karpet bernilai lebih RM10,000.  Tertuduh, Sazawati Salleh, 49 tahun bagaimanapun mengaku tidak bersalah selepas pertuduhan dibacakan di hadapan Hakim Dazuki Ali.  Berdasarkan pertuduhan, tertuduh didakwa menggunakan jawatannya dengan mencadangkan sebut harga syarikat yang mempunyai kepentingan tidak langsung dengan suaminya

(Tertuduh hadir di Mahkamah Sesyen Kuala Terengganu atas pertuduhan salah guna kuasa)

Ia bagi menjalankan kerja pemasangan karpet di ruang pejabat dan bilik pegawai bahagian kewangan MDM yang bernilai RM10,640.  Kesalahan itu dilakukan pada 12 Januari 2021 di bahagian kewangan MDM.  Tertuduh didakwa mengikut Seksyen 23 (1) Akta Suruhanjaya Pencegahan Rasuah Malaysia (SPRM) 2009 (akta 694)  Sabit kesalahan boleh dihukum penjara sehingga 20 tahun dan didenda tidak kurang lima kali ganda nilai suapan atau RM10,000 mengikut mana-mana nilai yang lebih tinggi.  Mahkamah kemudiannya membenarkan tertuduh diikat jamin RM5,000 dan menetapkan 17 Julai depan sebagai tarikh sebutan semula kes.  Pendakwaan dikendalikan Timbalan Pendakwa Raya SPRM, Farah Yasmin Salleh manakala tertuduh diwakili peguam, Muhammad Husni Mubarak Ghazali.


Empat pelajar Malaysia lanjut pengajian di akademi tentera AS

KUALA LUMPUR, 7 Jun- Empat pelajar Malaysia berjaya melanjutkan pengajian di tiga akademi tentera berprestij di Amerika Syarikat (AS), tahun ini.Pelajar terbabit ialah Muhamad Danish Imran Zainudin dan Qarin Loqman Safriza dari Maktab Tentera Diraja yang akan melanjutkan pengajian ke Akademi Tentera Laut AS (USNA).Manakala Zarif Mohd Zamrin dan Edlan Mikyad Ahmad Syamly dari Universiti Pertahanan Nasional Malaysia (UPNM) akan melanjutkan pengajian ke Akademi Tentera AS (USMA) West Point dan Akademi Tentera Udara AS (USAFA) .Empat kadet terlibat melalui proses pemilihan yang ketat dan berjaya terpilih bagi mengisi 15 slot yang diperuntukkan untuk calon antarabangsa bagi setiap akademi.

(Empat pelajar Malaysia yang berjaya melanjutkan pengajian ke akademi tentera AS)

Kesemua kadet tersebut diraikan dalam satu majlis penyampaian sijil pelantikan yang disempurnakan Timbalan Ketua Perwakilan di Kedutaan AS di Malaysia, Michael Newbill.Hadir sama, Asisten Ketua Staf Operasi dan Latihan Pertahanan Angkatan Tentera Malaysia (ATM), Mejar Jeneral Datuk Zaidan Atan.Sehingga kini, seramai lima kadet tempatan sedang menyambung pengajian di Akademi Tentera AS.


Larangan kenderaan berat guna laluan utama pada waktu puncak

SEREMBAN,7 Jun- Kementerian Wilayah Persekutuan tidak akan berkompromi, sebaliknya mengenakan tindakan tegas terhadap pemandu kenderaan berat yang menggunakan laluan utama di ibu negara pada waktu puncak, menurut Timbalan Menteri Wilayah Persekutuan, Datuk Seri Jalaluddin Alias.Amaran sama turut dikeluarkan kepada individu yang meletakkan kenderaan di tempat tidak sepatutnya dan pihak yang melakukan kerja-kerja baik pulih tidak wajar pada waktu puncak.Juga, penjaja yang berniaga hingga mengakibatkan kesesakan lalu lintas.

(Timbalan Menteri Wilayah Persekutuan, Datuk Seri Jalaluddin Alias)

Penguatkuasa Dewan Bandar Raya Kuala Lumpur (DBKL) akan meningkatkan pemantauan untuk tujuan itu."Saya sudah minta pihak penguat kuasa terutamanya pihak Penguatkuasa DBKL supaya melakukan, melipat kali gandakan lagi penguatkuasaaan kita untuk memastikan perkara ini dapat kita cegah 100 peratus kerana antara penyumbang kepada kesesakan yang melampau sekarang ialah kemasukan kenderaan berat yang tidak terkawal sejak akhir-akhir ini," kata Jalaluddin kepada wartawan di sini.Jabatan Pengakutan Jalan (JPJ) baru-baru ini mengeluarkan arahan terbaharu melarang pemandu kenderaan berat dengan muatan lebih 7,500 kilogram menggunakan jalan raya utama di Kuala Lumpur.Arahan berkuatkuasa setiap hari dari pukul 6.30 pagi hingga 9.30 pagi dan 4.30 petang hingga 7:30 malam.


Isu kekurangan pekerja, MEOA mohon permit kerja dipercepatkan

KUALA LUMPUR, 6 Jun- Persatuan Pemilik Ladang Malaysia (MEOA) berharap permit kerja bagi ladang bersaiz sederhana dan kecil akan dikeluarkan secepat mungkin seperti diperoleh syarikat perladangan besar.Ini bagi memastikan isu kekurangan pekerja ladang ditangani segera sekali gus memenuhi permintaan minyak sawit global.Awal tahun ini, persatuan itu menganggarkan, industri minyak sawit tempatan berdepan kekurangan 120,000 pekerja ladang.Industri dan negara juga diunjur berdepan kerugian hasil RM28 bilion tahun ini, berikutan kekurangan penuai sawit seperti dilaporkan Perbadanan Produktiviti Malaysia (MPC).Kekurangan tenaga kerja juga dikhuatiri menjejaskan pendapatan sektor berkenaan pada masa akan datang, jika tidak ditangani segera.Justeru, MEOA menggesa semua pihak berkepentingan agar menguruskan pengambilan semula pekerja dan menyelesaikan isu berkaitan dengan segera.


Haji: Kesihatan jemaah, keutamaan TH

MADINAH, 6 Jun- Isu kesihatan jemaah haji negara kekal menjadi fokus utama Lembaga Tabung Haji (TH) meskipun kerajaan Arab Saudi memperketatkan saringan kesihatan untuk jemaah yang benar-benar sihat mengerjakan haji tahun ini.Bagi tujuan itu kira-kira 250 kakitangan kesihatan dan perubatan bertugas pada musim haji ini dengan 44 daripadanya ditempatkan di Madinah.Pengarah Operasi Perubatan Madinah, Dr Abdul Marsudi Manah berkata TH membuka pusat rawatan di Bangunan Tabung Haji di Madinah dengan kapasiti 37 buah katil.

(Pengarah Operasi Perubatan Madinah, Dr Abdul Marsudi Manah mengingatkan para jemaah haji untuk mendapatkanrawatan sekiranya tidak sihat dan memaklumkan kepada petugas TH bagi urusan prosedur rawatan)

Lima pakar perubatan, tujuh pegawai perubatan manakala 32 petugas perubatan lain akan bertugas bergilir bagi memberi perkhidmatan perubatan kepada jemaah.  Unit Kesihatan awam memainkan peranan penting dalam menyampaikan pendidikan kesihatan menerusi lawatan berterusan ke bilik-bilik jemaah manakala klinik kesihatan bergerak di hotel penginapan dan Lapangan Terbang Antarabangsa Putera Mohamad Bin Abdul Aziz akan bertindak memberikan bantuan segera kepada jemaah yang memerlukan.  "Kadang-kadang jemaah tak sedar yang dia sakit. Kita punya unit itu yang akan pantau dan akan rawat di tempat itu juga. Sekiranya perlu, dia akan dirujuk ke sini dan kita akan stabilkan dan beri rawatan di sini. Sekiranya kita tidak mampu untuk rawat, kita akan rujuk ke hospital Arab Saudi yang berkenaan. Waris, mahram ataupun waris di Malaysia tidak perlu risau jika mereka berada di hospital sebab kita ada unit yang akan melawat," kata Dr Abdul ketika ditemu bual RTM.

Tambah beliau, banyak aktiviti dan ibadah haji melibatkan fizikal, dan berkait dengan masalah dehidrasi.  Selain trend masalah kesihatan, turut berkait rapat dengan penjagaan kesihatan diri setiap jemaah yang tidak berada dalam keadaan optimum.  "Kita kena ingat niat kita datang ke sini untuk mengerjakan haji dan mendapat haji yang mabrur. Untuk mendapat haji yang mabrur itu, salah satu komponen yang penting adalah sihat tubuh badan. Oleh itu, saya sarankan untuk jemaah supaya mengikuti saranan yang doktor mereka berikan semasa di Malaysia. Apa yang paling penting di sini adalah kita kena seimbangkan antara penjagaan kesihatan kita dengan ibadah," tambahnya.

(Pengarah Operasi Perubatan Madinah, Dr Abdul Marsudi Manah)

Meskipun musim ini dijangka kurang kes-kes berat, jemaah perlu sentiasa menjaga kesihatan di tanah suci dan dapatkan rawatan segera sekiranya tidak sihat bagi memudahkan rawatan.  Dalam pada itu, jemaah turut dinasihatkan untuk mengekalkan Prosedur Operasi Standard (SOP) yang telah diamalkan memandangkan wabak COVID-19 masih belum tamat.


Kemarau, Sungai Perak diguna tampung penyusutan air empangan

TAPAH, 6 Jun- Air dari Sungai Perak akan disalurkan ke Empangan Kolam Bukit Merah bagi menangani masalah penyusutan paras air khususnya ketika musim kemarau.  Menteri Besar, Datuk Seri Saarani Mohamad berkata pihaknya sedang berusaha mendapatkan bantuan kerajaan pusat berikutan kos perlaksanaan yang tinggi.  Jelas beliau, Tasik Bukit Merah sering menghadapi masalah tersebut kerana kawasan itu bergantung sepenuhnya kepada air hujan.  "Saya tiada angka sebenar sebab dia bukan ikut laluan jalan raya kadang-kadang dia ikut laluan lain. Kita tak tahu berapa kos sebenarnya tapi jabatan teknikal termasuk JPS, dan juga makmal sedang membuat kajian yang terperinci kerana memang ada keperluan untuk membantu menyalurkan air ke Bukit Merah," kata Saarani kepada pemberita RTM pada Program Menteri Besar Perak bersama Rakyat (MESRA) di Tapah pagi tadi.

(Menteri Besar Perak, Datuk Seri Saarani Mohamad ditemu bual media menjelaskan perkara tersebut padaProgram Menteri Besar Perak bersama Rakyat (MESRA) di Tapah pagi tadi)

Tambahnya kolam tadahan Bukit Merah penting untuk kegunaan aktiviti pertanian dan industri bagi kawasan Utara negeri Perak.  Penyusutan paras air sekali gus mengancam tanaman padi seluas 12,400 hektar melibatkan seramai 4,720 pesawah di Gunung Semanggol dan Selinsing.


Bapa maut dalam kemalangan, berpunca daripada pemandu mabuk

KAMPAR, 6 Jun- Seakan tidak pernah serik, pemandu mabuk terus menjadi penyebab kematian insan tidak berdosa di jalan raya.  Di kilometer 1, Jalan Kuala Dipang-Malim Nawar, seorang lelaki maut selepas kenderaan dinaiki bersama isteri dan anaknya terlibat dalam kemalangan, malam tadi. Menurut Ketua Polis Daerah Kampar, Superintenden Mohamad Nazri Daud, mangsa Mohd Nazri Sham Aring maut di tempat kejadian selepas kenderaan dipandu bertembung dengan kereta jenis Honda Civic dinaiki dua lelaki dipercayai mabuk.

(Anggota polis Daerah Kampar bergegas ke lokasi kejadian sejurus menerima panggilan orang awam yang melaporkan kemalangan tersebut)

Mayat kemudiannya dibawa ke Hospital Kampar untuk bedah siasat.  Sementara itu, anak lelaki mangsa berusia tiga tahun mengalami pendarahan dalam kepala manakala isterinya hanya cedera ringan.  Susulan kejadian tersebut, polis menahan pemandu Honda Civic berusia 29 tahun selepas disyaki memandu dalam keadaan mabuk semasa kejadian. Kes disiasat mengikut Seksyen 44(1)(a) Akta Pengangkutan Jalan 1987.


Aliran trafik di lebuh raya PLUS catat trend peningkatan, pemandu dinasihat patuh peraturan

KUALA LUMPUR, 6 Jun- PLUS Malaysia Berhad (PLUS) menjangkakan sebanyak 1.8 juta hingga 2 juta kenderaan menggunakan laluan lebuh raya dibawah kendaliannya hari ini bersempena cuti umum, Hari Keputeraan Yang di-Pertuan Agong.Menurut Ketua Pegawai Operasi PLUS, Datuk Zakaria Ahmad Zabidi, peningkatan jumlah kenderaan itu turut didorong oleh musim cuti sekolah yang merekodkan jumlah trafik yang tinggi sejak hari Jumaat dan Sabtu.Justeru, beliau menasihatkan pengguna agar memandu dengan berhati-hati dan sabar serta mematuhi peraturan lalu lintas.

(Kenderaan mula bertambah di lebuh raya PLUS bermula 2.30 petang)

Pengguna lebuh raya juga dinasihat memastikan baki kad Touch N Go mereka mencukupi untuk mengelakkan kesesakan di lorong-lorong tol.Mereka juga dinasihatkan merancang perjalanan sebaik mungkin menggunakan aplikasi PLUS dan WAZE atau google map untuk mengetahui keadaan trafik semasa.Sementara itu, tinjauan RTM di beberapa lebuh raya utama sekitar ibu negara mendapati aliran trafik bergerak lancar tanpa sebarang kesesakan setakat tengah hari tadi.Bagaimanapun jumlah kenderaan menunjukkan trend peningkatan di lebuh raya yang menghala ke ibu negara. Situasi itu dapat diihat di plaza tol Sungai Besi dan plaza tol Sungai Buloh yang merekodkan pertambahan jumlah kenderaan masuk ke ibu negara pada sebelah petang berbanding waktu pagi. Keadaan di hentian rehat dan rawat (RNR) juga semakin sibuk dengan orang ramai memanfaatkan sepenuhnya musim cuti sekolah untuk pulang ke kampung dan bercuti."Musim cuti ini kita manfaatkan untuk pulang ke kampunglah. Dah 2 tahun tak balik kampung di Negeri Sembilan, kalau ikutkan saya nak ke Pulau Langkawi tapi saya rasa ramai akan ke sana, maka kita tukar pelan lah," kata Muhamad Jazli Safwan ketika ditemu bual RTM.

(Pengguna lebuh raya, Muhamad Jazli Safwan  berkongsi pandangan berhubung aliran trafik ketika ditemu bual RTM)

"Hajatnya nak pegi Cameron Highlands untuk bawa keluarga, ibu dan adik-beradiklah. Manfaat waktu dengan keluarga waktu cuti ini," kata Hamidah Nur ketika ditemu bual RTM."Hari raya baru-baru ini ada balik dah kampung tapi sebab cuti sekolah ni kita baliklah kampung sekejapkan jenguk-jenguk orang tua di kampung," luah Hazalina Burahan kepada pemberita RTM.


Rangka dipercayai 'manusia' dalam perut buaya diserahkan kepada polis - SFC

KUCHING, 6 Jun- Susulan penemuan rangka yang dipercayai milik manusia dalam perut buaya seberat 300 kilogram di perairan sekitar Kampung Nyabut, Telaga Air semalam, Perbadanan Perhutanan Sarawak, SFC menyerahkan kepada pihak polis bagi tujuan forensik.Menurut Timbalan Ketua Pegawai Eksekutif SFC, Oswald Braken Tisen, ia penting bagi mengenalpasti penemuan signifikan dalam perut buaya terbabit termasuk rambut, gigi dan rangka sama ada milik manusia atau monyet. Sehingga itu, pihaknya tidak dapat mengesahkan sama ada buaya gergasi lebih 4 meter yang ditemukan mati terjerat sejak tiga hari itu adalah suspek yang membaham adik Mohamad Adami Mokhtar pada 21 Mei lepas.  SFC jelasnya telah melakukan pemburuan intensif sejak 12 hari lalu bagi memburu buaya yang membaham kanak-kanak malang berusia 7 tahun itu, namun gagal membuahkan hasil walaupun dua ekor buaya telah terjerat.  Dihubungi RTM di Kuching, tambah Braken lagi kerja-kerja pemburuan dan penangkapan buaya perlu diserahkan kepada SFC dan mana-mana pihak tidak harus mengambil tindakan sendiri kerana ianya merbahaya.  Malah kerja-kerja pemburuan buaya memerlukan lesen dan permit kerana haiwan ini adalah terlindung di bawah undang-undang.

(Buaya seberat 300 kilogram ditangkap di perairan sekitar Kampung Nyabut, Telaga Air)


5 banduan Penjara Seremban terima pengampunan Yang di-Pertuan Agong

SEREMBAN, 6 Jun - Lima banduan dari Penjara Seremban hari ini dibebaskan setelah mendapat pengampunan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah sempena Ulang Tahun Hari Keputeraan rasmi baginda.Pengarah Penjara Seremban, Penolong Komisioner Penjara Sharil Basir berkata sejak 21 Jun tahun lalu sebanyak 33 senarai nama telah dihantar kepada Lembaga Pengampunan untuk dipersembah bagi mendapatkan pertimbangan pengampunan Yang di-Pertuan Agong.Namun hanya lima rayuan diterima dan layak dibebaskan. Mereka rata-ratanya dikenakan hukuman penjara sekitar lima tahun yang terdiri daripada bangsa Melayu, Cina dan India.

(Pengarah Penjara Seremban, Penolong Komisioner Penjara Sharil Basir)

"Kami berasa amat bangga kerana banduan yang telah dipilih ni mendapat pengampunan Yang di-Pertuan Agong. Secara tidak langsung ini proses yang mana pihak tertinggi Yang di-Pertuan Agong kenal pasti program beri pengampunan, bahawa banduan boleh diberi peluang kedua sekiranya mereka dijatuhkan hukuman. Maknanya diberi pengampunan untuk menjalani kehidupan seperti biasa selepas dibebaskan," kata Sharil di sini.

Beliau berkata demikian ketika ditemui di Penjara Seremban.Sementara itu banduan yang terpilih mendapat pengampunan melahirkan rasa gembira dan bersyukur dengan peluang kedua yang diberi.Perkara pertama yang terlintas di fikiran mereka tatkala diberitahu dapat dibebaskan awal dari jangkaan waktu hukuman adalah untuk pulang ke pangkuan keluarga masing-masing."Pada mulanya memang macam tak percaya. Ini peluang besar bagi saya," kata banduan yang mendapat pengampunan, Lim Tack Hui. "Sepatutnya saya bebas dalam tujuh bulan lagi. Apabila dapat bebas ini saya amat bersyukur. Tawaran ini satu perkara yang tidak dijangka. Saya ucap terima kasih kepada pihak penjara kerana banyak membantu untuk saya dapatkan peluang," kata kata banduan yang mendapat pengampunan, Muhamad Risfaizul Rusli."Semangat dapat pengampunan ini. Sangat gembira, terima kasih,"banduan yang mendapat pengampunan, Kumaran Sinadurai.


Bayaran aktiviti rekreasi di Bukit Kledang ditangguh

IPOH, 6 Jun - Perlaksanaan bayaran yang dikenakan Jabatan Perhutanan Negeri Perak terhadap aktiviti mendaki di Bukit Kledang di sini ditangguhkan.Menteri Besar, Datuk Seri Saarani Mohamad berkata perkara itu akan dibincangkan dalam mesyuarat Exco Kerajaan Negeri Rabu ini.  Jelas beliau Pengarah Perhutanan Negeri, Datuk Mohd Zin Yusop akan menyediakan kertas makluman berhubung perkara tersebut sebelum tindakan susulan diambil.

"Dia (Datuk Mohd Zin ) kata dia mengambil maklum dan akan menyediakan kertas makluman dan dia akan mengambil tindakan yang sewajarnya. Saya pun perlu ambil tahu apa asasnya, apa rasionalnya dan siapa yang terkesan. Kita akan ambil tahu dan semestinya nanti daripada apa yang dilaporkan oleh Datuk Mohd Zin, kita akan bincangkan dalam mesyuarat Exco Kerajaan Negeri pada hari Rabu minggu ni," kata Saarani di sini. Beliau berkata demikian pada Program Menteri Besar Perak bersama Rakyat (MESRA) di Tapah hari ini. Sebelum ini, Jabatan Perhutanan Negeri menerusi satu kenyataan memaklumkan, penduduk yang ingin melakukan aktiviti rekreasi termasuk mendaki di Bukit Kledang, Ipoh perlu memohon pas tahunan dengan bayaran sebanyak RM200 berkuat kuasa Julai depan.


Program Rakan Muda Day Out peringkat negeri Perlis kumpul 384 kg sampah

SANGLANG, 6 Jun- Sebanyak 384 kilogram sampah sarap berjaya dikutip oleh sukarelawan Program Rakan Muda Day Out Siri 2 sempena Hari Alam Sekitar Sedunia peringkat negeri.Program anjuran Jabatan Belia Dan Sukan Negeri Perlis bersama @trash.hero.perlis dan Pusat Khidmat DUN Sanglang serta Jabatan Alam Sekitar Negeri Perlis ini diadakan di persisiran pantai Sungai Padang-Padang Keria.Menurut Pengarah Jabatan Belia dan Sukan Negeri Perlis, Mohd Nizam Mat Daud, kebanyakan sampah yang dikutip adalah botol plastik dan 40 sukarelawan mengambil masa dua jam untuk membersihkan kawasan tersebut.Sikap tidak bertanggungjawab segelintir masyarakat dalam menjaga kebersihan harus dielakkan bagi menangani masalah berlakunya lambakan sampah di sekitar kawasan.Semua pihak termasuk agensi kerajaan, persatuan badan bukan kerajaan (NGO) dan orang awam harus memainkan peranan penting dalam menjaga kebersihan alam sekitar khususnya membabitkan tempat awam.Majlis perasmian penutup program disempurnakan Exco Perumahan dan Kerajaan Tempatan, Azizan Sulaiman.Turut hadir, Ahli Dewan Undangan Sanglang, Mohd Shukri Ramli.

(Seramai 40 orang sukarelawan mengutip sampah di persisiran pantai Sungai Padang-Padang Keria)


Mudahkan urusan perdagangan, tingkat penyampaian perkhidmatan awam - PM

KUALA LUMPUR, 6 Jun - Kerajaan akan memastikan urusan pemain industri perdagangan dan pelaburan negara dipermudahkan dan sistem penyampaian perkhidmatan awam dipertingkatkan.Perdana Menteri, Datuk Seri Ismail Sabri Yaakob berkata ia seiring dengan komitmen kerajaan bagi melonjakkan prestasi kedua-dua industri berkenaan termasuk memastikan pelaburan langsung domestik terus dirangsang.Ismail berkata langkah itu akan mendorong keyakinan komuniti pelabur antarabangsa terhadap prospek pertumbuhan, sekali gus kemajuan ekonomi negara kekal teguh."Sebagai contoh, sepanjang suku pertama 2022, pelaburan langsung asing bersih meningkat kepada RM24.4 bilion berbanding RM18.4 bilion pada suku keempat tahun lalu.

(Ismail ketika merafak sembah ucapan tahniah pada Istiadat Menghadap dan Istiadat Pengurniaan Darjah Kebesaran, Bintang dan Pingat Persekutuan di Istana Negara)

“Jumlah perdagangan luar, berkembang sebanyak 23.6 peratus kepada RM624.9 bilion, manakala aliran masuk bersih dana asing kekal konsisten dengan jumlah RM7.4 bilion setakat ini," katanya di sini.Istiadat berkenaan berlangsung bersempena sambutan Ulang Tahun Hari Keputeraan Rasmi Yang di-Pertuan Agong Al-Sultan Abdullah Ri'ayatuddin Al-Mustafa Billah Shah.Ismail Sabri berkata usaha kerajaan untuk memulihkan ekonomi pasca pandemik COVID-19 semakin berhasil dan berada pada momentum terbaik."Terkini ekonomi negara mencatat pertumbuhan sebanyak 3.1 peratus pada 2021, berbanding penguncupan sebanyak 5.6 peratus pada tahun sebelumnya. Bagi tahun ini, kerajaan bertekad memacu ekonomi untuk mencapai pertumbuhan antara 5.3 peratus sehingga 6.3 peratus sebagaimana yang diunjurkan,” kata Ismail. Beliau berkata pembukaan sempadan juga merancakkan usaha pemulihan ekonomi khususnya sektor pelancongan dengan peningkatan kemasukan pelancong asing."Seramai 2 juta pelancong asing dijangka mengunjungi Malaysia pada tahun ini yang akan menyumbang sebanyak RM8.6 bilion kepada ekonomi negara,” katanya lagi.


YDPA dan Raja Permaisuri berangkat ke Istiadat Menghadap dan Pengurniaan Darjah Kebesaran

KUALA LUMPUR, 6 Jun - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah hari ini berkenan menghadiri Istiadat Menghadap dan Pengurniaan Darjah Kebesaran, Bintang dan Pingat Persekutuan 2022 di Istana Negara.  Turut berangkat ke istiadat sempena Ulang Tahun Hari Keputeraan Rasmi Yang di-Pertuan Agong itu adalah Raja Permaisuri Agong, Tunku Hajah Azizah Aminah Maimunah Iskandariah.  Keberangkatan tiba Seri Paduka berdua disambut Perdana Menteri, Datuk Seri Ismail Sabri Yaakob dan isteri, Datin Seri Muhaini Zainal Abidin yang kemudian mengiringi pasangan Diraja ke Peterana Diraja.

Sebaik tiba di Peterana Diraja, Al-Sultan Abdullah diberi Hormat Diraja oleh Kawalan Kehormatan Utama dan serentak itu, lagu Negaraku dimainkan oleh Pancaragam Pusat Rejimen Askar Melayu Diraja (RAMD) dan Panji Peribadi Seri Paduka Baginda dikibarkan diikuti 21 das tembakan meriam.  Al-Sultan Abdullah kemudiannya berkenan memeriksa Kawalan Kehormatan Utama dan selesai pemeriksaan, Seri Paduka sekali lagi menerima Hormat Diraja dan lagu Negaraku berkumandang.  Seri Paduka berdua kemudiannya diiringi Perdana Menteri dan Isteri, berangkat meninggalkan Peterana Diraja ke Dewan Sri Maharaja bagi meneruskan atur cara Istiadat Menghadap dan Pengurniaan Darjah Kebesaran, Bintang dan Pingat Persekutuan.  Istiadat itu satu daripada enam acara yang dijadual berlangsung bermula 2 Jun lalu hingga 10 Jun depan sempena sambutan Ulang Tahun Hari Keputeraan Rasmi Yang di-Pertuan Agong tahun ini.  Bersempena sambutan Ulang Tahun Hari Keputeraan Rasmi itu, seramai 1,021 individu menerima Darjah Kebesaran, Bintang dan Pingat Persekutuan 2022.


AS, Korea Selatan balas 8 peluru berpandu Korea Utara

SEOUL, 6 Jun- Korea Selatan dan Amerika Syarikat (AS) hari ini, melancarkan lapan peluru berpandu di luar pantai timur Korea Selatan sebagai tindak balas kepada pelancaran peluru berpandu balistik jarak dekat republik itu semalam, lapor agensi berita Yonhap.Tentera Korea Selatan, seperti dilaporkan Yonhap, berkata ia adalah demonstrasi 'keupayaan dan kesediaan membuat serangan tepat' terhadap sumber pelancaran peluru berpandu atau pusat arahan dan sokongan Korea Utara.Katanya, lapan peluru berpandu dilepaskan tentera Korea Selatan dan AS ke udara kira-kira 10 minit mulai pukul 4.45 pagi tadi sebagai tindak balas kepada lapan peluru berpandu dilepaskan Korea Utara semalam.Peluru berpandu balistik jarak dekat Korea Utara, yang dilepaskan ke arah laut di luar pantai timur semalam, mungkin ujian tunggal terbesar, sehari selepas Korea Selatan dan AS menamatkan latihan ketenteraan bersama.Gabungan tentera Korea Selatan dan AS bulan lalu, melepaskan peluru berpandu sebagai tindak balas kepada pelancaran peluru berpandu balistik Korea Utara.

(Sistem Peluru Berpandu Taktikal Tentera (ATACMS) menembak peluru berpandu pada 6 Jun 2022, dari lokasi yang tidak didedahkan di pantai timur Korea Selatan semasa latihan tembakan langsung bersama Korea Selatan-AS/AFP)

AS dan Korea Utara mendakwa tindakan Korea Utara itu melanggar resolusi Majlis Keselamatan Pertubuhan Bangsa-bangsa Bersatu (UNSC).Presiden Korea Selatan, Yoon Suk-yeol, yang baru memegang jawatan bulan lalu, berikrar untuk mengambil tindakan lebih tegas terhadap Korea Utara.Antara lain, beliau bersetuju dengan Presiden AS, Joe Biden, pada sidang kemuncak Mei di Seoul untuk meningkatkan latihan ketenteraan bersama dan gabungan strategi pencegahan mereka. -REUTERS


Aktiviti menyumbang kesesasakan di pusat bandar raya Kuala Lumpur, dikenakan tindakan

SEREMBAN, 6 Jun - Kementerian Wilayah Persekutuan tidak akan berkompromi dengan pihak yang menggunakan kenderaan berat untuk memasuki laluan waktu terhad ke pusat bandar raya Kuala Lumpur pada waktu puncak.Timbalan Menterinya, Datuk Seri Jalaluddin Alias memaklumkan pihaknya telah meminta penguat kuasa Dewan Bandar Raya Kuala Lumpur (DBKL) untuk meningkatkan pemantauan agar dapat menghalang kemasukan kenderaan berat pada waktu tersebut yang akan menyebabkan kesesakan lalu lintas.Tambahnya kerja-kerja baik pulih yang tidak sewajarnya berlaku pada waktu puncak selain, orang ramai yang meletakkan kenderaan di tempat tidak sepatutnya dan peniaga yang menjalankan perniagaan yang menyumbang kepada kesesakan juga akan diambil tindakan.

(Timbalan Menteri Wilayah Persekutuan, Datuk Seri Jalaluddin Alias)

"Saya sudah minta pihak penguat kuasa terutamanya pihak DBKL supaya melakukan, melipat kali gandakan lagi penguatkuasaaan kita, untuk memastikan perkara ini dapat kita cegah 100%. Kerana antara penyumbang kepada kesesakan yang melampau sekarang ialah kemasukan kenderaan berat yang tidak terkawal sejak akhir-akhir ini," kata Jalaluddin di sini.Beliau yang juga Ahli Parlimen Jelebu berkata demikian selepas merasmikan Program Pengimarahan Masjid Kariah Pantai di sini.Terdahulu Jabatan Pengangkutan Jalan (JPJ) melarang semua pengendali syarikat atau pemandu kenderaan barangan membabitkan kenderaan berat dengan muatan melebihi 7,500 kilogram memasuki jalan raya utama di Kuala Lumpur dari pukul 6.30 pagi hingga 9.30 pagi dan 4.30 petang hingga 7.30 malam setiap hari.


Tubuh sihat, ibadah haji mudah disempurnakan

SEPANG, 6 JUN - Bakal jemaah haji dinasihatkan supaya menjaga kesihatan diri sebaik-baiknya sebelum berlepas menunaikan haji.Pengarah Operasi Stesyen KLIA Sepang, Khairoddin Ahmad berkata ia bagi memastikan ibadah haji dapat dilakukan dengan sempurna."Dalam keadaan sekarang ini, kesihatan perlulah menjadi keutamaan kepada bakal haji untuk pergi menunaikan haji ini. Dan masa melapor diri pastikan suasana atau pun kesihatan bakal haji perlu dipertingkatkan. Pada masa sama juga laporan PCR negatif sebagai satu akses untuk pergerakan ke tanah suci.

"Dan diambil kira sebagai satu pelepasan kepada bakal haji sendiri. Dan untuk makluman bakal haji juga perlu memastikan laporan PCR negatif tersebut, dan sila pastikan laporan pcr negatif tersebut mengandungi tarikh dan juga masa diambil sampel tersebut,"kata Khairoddin di sini.Tambah beliau, bakal jemaah haji turut diingatkan untuk tidak membawa barangan larangan ketika menaiki pesawat terutamanya barangan tajam dan barangan yang mudah terbakar.Waris juga dinasihatkan supaya menyemak semula bagasi bagi memudahkan proses pelepasan jemaah haji dan berjalan lancar.Hari ini dianggarkan seramai 582 bakal jemaah haji yang terdiri daripda kumpulan 4 dan 5 dijadual berlepas pada tengahari dan malam ini.


Suami isteri maut dalam satu kemalangan motosikal

SHAH ALAM, 6 Jun - Sepasang suami isteri maut setelah motosikal yang ditunggangi mereka terbabas di Jalan Banting- Dengkil awal pagi semalam.Ketua Polis Daerah Kuala Langat Superitenden Ahmad Ridhwan Mohd Nor @ Saleh berkata dalam kejadian pada kira-kira pukul 6 pagi itu, motosikal ditunggangi pasangan muda yang dalam perjalanan dari arah Dengkil menghala ke arah Banting dipercayai hilang kawalan dan terbabas ke kiri jalan sebelum melanggar papan tanda amaran di bahu kiri jalan.“Penunggang motosikal iaitu lelaki berumur 21 tahun manakala pembonceng perempuan berumur 16 tahun disahkan meninggal dunia di tempat kejadian,” katanya dalam satu kenyataan hari ini.Katanya kes disiasat di bawah Seksyen 41(1) Akta Pengangkutan Jalan 1987 dan mayat dibawa ke Hospital Banting untuk bedah siasat.

Saksi kejadian atau individu yang mempunyai maklumat mengenai kemalangan tersebut diminta menghubungi mana-mana balai polis berhampiran atau Pegawai Penyiasat Trafik, Bahagian Siasatan dan Penguatkuasaan Trafik, Ibu Pejabat Polis Daerah Kuala Langat Inspektor Fatin Husna Khairuzzaman di talian 017-3012621 atau 03-31872222. - BERNAMA


Tiga lelaki ditahan edar dadah, air ketum

PADANG BESAR, 6 Jun- Tiga lelaki ditahan dalam dua serbuan berasingan di sekitar Padang Besar dan Beseri dipercayai terlibat aktiviti pengedaran dadah dan air ketum.Ketua Polis Daerah Padang Besar, Asisten Komisioner Mohd Shokri Abdullah berkata, dalam serbuan pertama pada Jumaat lalu, polis merampas 80 bungkusan air ketum bernilai RM400 dan menahan seorang lelaki berusia 31 tahun di Batu 20, Padang Besar.  "Suspek dipercayai melakukan perbuatan mengedar air ketum sejak sebulan lalu dan kes disiasat dibawah Seksyen 30(3) Akta Racun 1952," katanya menerusi satu kenyataan.

(Asisten Komisioner Mohd Shokri Abdullah, Ketua Polis Daerah Padang Besar)

Sementara itu, serbuan kedua dilakukan pada awal pagi Sabtu di sebuah rumah di Beseri.Jelas beliau, dua lelaki warga tempatan berusia 27 dan 37 tahun ditahan dalam serbuan tersebut. Turut dirampas 137.78 gram heroin bernila RM1,848, ganja seberat 85.90 gram bernilai RM212.50 dan syabu seberat 27 gram bernilai RM972.  "Hasil saringan mendapati kedua-dua suspek positif syabu dan suspek dipercayai menjadikan rumah berkenaan sebagai pusat pengedaran dadah sejak awal tahun ini untuk pasaran sekitar Beseri dan Padang Besar," katanya lagi. Kes disiasat di bawah Seksyen 39B, Akta Dadah Berbahaya yang membawa hukuman gantung sampai mati.Polis kini giat mengesan anggota sindiket terbabit yang masih bebas.


Cacar monyet: 780 kes di 27 negara -WHO

GENEVA, 6 Jun-Pertubuhan Kesihatan Sedunia (WHO) hari ini berkata 780 kes cacar monyet yang disahkan oleh makmal telah dilaporkan kepadanya daripada 27 negara bukan endemik, sambil mengekalkan tahap risiko global adalah sederhana.WHO berkata, angka 780 kes dari 13 Mei hingga Khamis lalu, mungkin dipandang rendah kerana maklumat epidemiologi dan makmal yang terhad."Kemungkinan besar negara lain akan mengenal pasti kes dan akan terus merebak virus itu," tambah agensi kesihatan PBB itu.Beberapa kemasukan ke hospital telah dilaporkan, selain daripada pesakit diasingkan.Selain Eropah dan Amerika Utara, kes juga telah dilaporkan - dalam angka tunggal - di Argentina, Australia, Maghribi dan Emiriah Arab Bersatu.Satu kes cacar monyet di negara bukan endemik dianggap sebagai wabak.

"Sesetengah negara melaporkan bahawa generasi baharu kes tidak lagi muncul hanya dalam kalangan kenalan diketahui kes yang disahkan sebelum ini, menunjukkan bahawa rantaian penularan terlepas melalui peredaran virus yang tidak dapat dikesan," kata WHO."Walaupun risiko semasa terhadap kesihatan manusia dan untuk orang awam kekal rendah, risiko kesihatan awam boleh menjadi tinggi jika virus ini mengeksploitasi peluang untuk mewujudkan dirinya di negara bukan endemik sebagai patogen manusia yang meluas," katanya dalam kemas kini wabak penyakit."WHO menilai risiko di peringkat global sebagai sederhana memandangkan ini adalah kali pertama banyak kes dan kelompok cacar monyet dilaporkan secara serentak di negara bukan endemik dan endemik." - AFP


Haji: Bakal jemaah dinasihatkan amal kawalan kendiri, elak dijangkiti COVID-19

(Idris pada sidang media selepas Majlis Penutupan Mahrajan Memanah Kejohanan Sukan Sekolah Menengah Agama (MESMA) peringkat Kebangsaan di Arena Emas)

JOHOR BAHRU, 5 Jun- Jemaah yang bakal menunaikan haji tahun ini dinasihatkan agar sentiasa mematuhi Prosedur Operasi Standard (SOP) ditetapkan Kementerian Kesihatan dan mengamalkan kawalan kendiri terutama ketika hadir atau mengadakan sebarang majlis dan kenduri sebelum berlepas ke tanah suci bagi mengelakkan dijangkiti COVID-19.  Ia susulan tiga kes positif yang dikesan di kalangan bakal Jemaah haji kumpulan pertama dipercayai berpunca daripada majlis yang dihadiri mereka.  Menteri di Jabatan Perdana Menteri (Hal Ehwal Agama) Senator Datuk Idris Ahmad berkata, susulan itu jemaah haji diingatkan supaya sentiasa berjaga-jaga bagi mengelakkan daripada mereka terlepas penerbangan seperti yang dijadualkan."Saya dimaklumkan (tiga) jemaah ini dijangkiti ketika buat kenduri, mungkin waktu itu datang tetamu yang tidak sihat, bawa virus dan menyebabkan berlaku wabak."Kalau hendak buat kenduri tidak mengapa, tetapi kalau boleh kena ikut prosedur operasi standard (SOP) dan sebagainya, kita bimbang nanti takut terjejas pula jadual penerbangan mereka," katanya pada sidang media selepas Majlis Penutupan Mahrajan Memanah Kejohanan Sukan Sekolah Menengah Agama (MESMA) peringkat Kebangsaan di Arena Emas di sini hari ini.Beliau berkata demikian ketika diminta mengulas mengenai jemaah haji kumpulan pertama yang disahkan positif COVID-19.

(Jemaah haji dinasihati mengamalkan kawalan kendiri terutama ketika hadir atau mengadakan sebarang majlis dan kenduri sebelum berlepas ke tanah suci bagi mengelakkan dijangkiti COVID-19/FOTO HIASAN)

Idris berkata, bagaimanapun jemaah haji yang positif COVID-19 masih berpeluang untuk mengerjakan haji musim ini berikutan penerbangan terakhir adalah pada Julai depan."Jika positif, mereka ada masa lagi (untuk mengerjakan ibadah haji) kerana penerbangan akhir kita (mungkin) sama ada awal 2 atau 3 Julai nanti. Selepas mereka habis kuarantin, sekiranya mereka sihat Insya-Allah boleh terbang (ikut kumpulan lain)," katanya.Semalam, Bernama melaporkan Pengarah Eksekutif Haji Lembaga Tabung Haji Datuk Seri Syed Saleh Syed Abdul Rahman dilaporkan berkata tiga daripada 298 jemaah haji kumpulan pertama ke Tanah Suci bagi musim 1443H/2022, disahkan positif COVID-19.


Haji: Kebenaran ke tanah suci, TH rakam penghargaan kepada kerajaan Arab Saudi

(Konsul Haji di Pejabat Konsulat Jeneral Malaysia di Arab Saudi, Mohammad Saimi Mat Som (tengah)

MADINAH, 5 Jun- Lembaga Tabung Haji, (TH) merakamkan penghargaan kepada Kerajaan Arab Saudi terutama penjaga dua kota suci, Raja Salman Bin Abdulaziz Al Saud dan Putera Mahkota Mohamad Bin Salman di atas keputusan kerajaan Arab Saudi kerana membenarkan jemaah dari negara luar menunaikan ibadah haji pada tahun ini.Penghargaan turut diberi kepada semua kementerian dan agensi di Arab Saudi yang sentiasa membantu melancarkan perjalanan jemaah haji Malaysia ke tanah suci.Konsul Haji di Pejabat Konsulat Jeneral Malaysia di Arab Saudi, Mohammad Saimi Mat Som berkata, kerinduan para jemaah terubat selepas dua tahun ibadah itu tertangguh akibat COVID-19 akibat Covid-19. Beliau berkata, dengan ketibaan jemaah tersebut menandakan operasi haji di Tanah Suci bermula dan pihaknya akan terus memastikan kemudahan dapat diuruskan dengan baik dan teratur.“Semua jemaah haji Malaysia perlu menjaga kesihatan dan kebersihan diri agar sentiasa berada pada tahap terbaik. "Mereka juga perlu mengikuti segala nasihat dan prosesur operasi standard (SOP) yang dikeluarkan oleh petugas dari semasa ke semasa.

(kumpulan pertama yang melibatkan 295 jemaah Malaysia selesai menziarahi masjid Nabawi dan makam Rasulullah pada sebelah pagi)

"Cuaca di Madinah agak panas yang mencecah 50 darjah celcius dan elakkan terdedah terlalu lama di bawah cahaya matahari”  katanya.Seramai 295 orang jemaah haji yang merupakan kumpulan pertama, selamat tiba di Lapangan Terbang Antarabangsa Putera Mohammad Abdulaziz kira-kira pukul 9.30 malam tadi waktu Malaysia.Ketibaan mereka di Hotel Anwar Al Madinah Movenpick yang terletak bersebelahan dengan perkarangan Masjid An Nabawi disambut oleh Mohammad Saimi, Konsul di Pejabat Konsulat Jeneral Malaysia Farah Syafina Bahari dan Ketua Canseri, Konsulat Malaysia di Jeddah, Muhammad Hafiz Bahar.Seramai 14,306 orang jemaah haji Malaysia akan menunaikan ibadat Rukun Islam kelima itu pada tahun ini.

Mereka dijadualkan tiba di Madinah serta Makkah secara berperingkat.

Berita berkaitan Kumpulan pertama Jemaah haji Malaysia selamat tiba di Madinah


UTM juara pertandingan Robocon Malaysia 2022, wakil negara ke ABU ROBOCON

GEORGE TOWN, 5 Jun - Universiti Teknologi Malaysia (UTM) dinobat sebagai pemenang pertandingan Robocon Malaysia 2022.  Ia sekaligus menjadikan mereka sebagai wakil negara untuk pertandingan The ABU Asia-Pacific Robot Contest (ABU ROBOCON) di New Delhi, India.  Pengurus pasukan UTM, Mohd Ridzuan Ahmad berkata pihaknya akan memperbaiki kelemahan teknologi robotik mereka untuk pertandingan akan datang.  Ia memandangkan beliau yakin saingan yang lebih hebat bakal diterima pasukannya menerusi pertandingan antarabangsa tersebut.  "Biasanya ada dua (aspek) yang kita perlu tingkatkan, yang pertama dari segi kestabilan robot, yang kedua dari segi kecepatan, kelajuan robot, ini kerana pasukan antarabangsa sangat laju, jadi kita akan baiki kemampuan robot," kata beliau.Bagi ketua pasukan, Lee Jia Quan, yang merupakan pelajar jurusan Kejuruteraan Mekatronik berusia 21 tahun itu berasa puas setelah bergelar juara memandangkan terpaksa berkorban masa dan tenaga demi pertandingan tersebut.

(Universiti Teknologi Malaysia (UTM) muncul pemenang pertandingan Robocon Malaysia 2022)

"Cabaran terbesar yang kami hadapi ialah dari segi masa, sebab nak hasilkan robot terbaik, kita perlukan masa tapi masa tak cukup, semua ahli kami bertungkus lumus dalam menghasilkan robot kami, kebanyakannya memang tak dapat hadir kelas, tidur lewat, tak cukup tidur, tapi sangat puas hati sebab kami dapat (menjadi) juara dan naib juara dalam pertandingan ini," menurut beliau. Sementara itu Naib Canselor Universiti Sains Malaysia (USM), Profesor Datuk Dr Faisal Rafiq Mahamd Adikan selaku penganjur berkata pihaknya turut mengharapkan lebih banyak penyertaan dari pelbagai institusi pengajian di masa akan datang.  "Dan kita nak sasarkan supaya lepas ni ada 20, 30 institusi yang unik yang boleh hantar banyak pasukan, untuk itu kita kena panjangkan masa dari pagi sampai malam," kata beliau.  Naib johan bagi pertandingan tersebut turut disandang UTM, diikuti The Apex Team, USM di tempat ketiga dan Multimedia University (MMU) di tempat keempat.  Pertandingan tersebut berlangsung selama empat hari bermula 2 Jun lalu.


Bekalan tepung gandum stabil

HULU TERENGGANU, 5 Jun- Bekalan tepung gandum di pasaran tempatan mencukupi bagi menampung permintaan pengguna.  Timbalan Menteri Perdagangan Dalam Negeri dan Hal Ehwal Pengguna (KPDNHEP),Datuk Rosol Wahid berkata bagaimanapun terdapat peningkatan harga barangan tersebut berpunca daripada lonjakan harga di peringkat globalKatanya, menerusi pemantauan yang dijalankan mendapati peningkatan antara sepuluh hingga 30 peratus bagi harga tepung gandum bersubsidi itu di pasaran tempatan."Dimaklumkan peningkatan disebabkan, yang pertama isu Ukraine dengan Rusia, yang kedua isu pengangkutan kalau dulu dimaklum kepada kita satu tan upah mengangkutnya ialah AS$12 hari ni dah mencapai sehingga AS$50, jadi itu yang dimaklumkan," katanya.

(Datuk Rosol Wahid (kiri) meninjau bekalan tepung Gandum semasa Program Jualan Kedai Prihatin di Kampung Gaung, Kuala Berang hari ni)

Rosol berkata, pihaknya juga sentiasa melakukan pemantauan rapi di setiap peringkat rantaian bagi memastikan bekalan tepung gandum dapat memenuhi permintaan pengguna.Beliau berkata demikian ketika ditemui selepas meninjau Jualan Prihatin di Masjid Kampung Gaung di sini, hari ini.Katanya, pihaknya tidak menafikan berlaku kekurangan bekalan tepung gandum bersubsidi berikutan permintaan yang tinggi berbanding biasa."Pengurangan tepung gandum bersubsidi tidak akan menjejaskan peniaga memandangkan bahan itu tidak digunakan untuk membuat roti canai, kuih dan sebagainya."Kita tetap pantau bekalan kedua-dua bahan asas ini bagi memastikan ia dapat memenuhi permintaan pengguna dan bekalan kedua-duanya juga adalah mencukupi di pasaran ketika ini," katanya.


PRU-15: Ahli politik jangan desak, tangguh hingga fasa endemik -KJ

(Khairy berkata, negara belum memasuki fasa endemik untuk membenarkan aktiviti tanpa kawalan kesihatan berkempen secara terbuka termasuk ceramah berskala besar)

MELAKA, 5 Jun- Pilihan Raya Umum Ke-15 (PRU-15), jika diadakan dalam masa terdekat dilihat sebagai satu desakan politik semata-mata ketika negara masih berada dalam fasa peralihan ke endemik, menurut Menteri Kesihatan, Khairy Jamaluddin.Ini memandangkan negara belum memasuki fasa endemik untuk membenarkan aktiviti tanpa kawalan kesihatan berkempen secara terbuka termasuk ceramah berskala besar.Khairy berkata demikian ketika diminta mengulas kenyataan dikeluarkan Ketua Pemuda UMNO, Datuk Dr. Asyraf Wajdi Dusuki yang dikatakan mendesak pelaksanaan PRU-15 dengan alasan mandat rakyat harus dikembalikan.Jelas Khairy, fasa peralihan endemik merupakan tempoh kritikal untuk memastikan tiada sebarang gelombang serius jangkitan tercetus sebelum negara memasuki fasa endemik.“Fakta tidak betul, apabila sebut pandemik dah tamat di Malaysia itu tak betul, Pertubuhan Kesihatan Sedunia (WHO) akan umumkan nanti bahawa COVID-19 ini bukanlah sesuatu yang diisytihar sebagai Darurat Kesihatan Awam Keprihatinan Antarabangsa (PHEIC)."Frasa peralihan yang digunakan sudah cukup jelas menyatakan bahawa Malaysia masih belum bebas daripada COVID-19. "Ahli politik atau mana-mana pihak seharusnya tidak sewenang-wenangnya mengeluarkan kenyataan berkaitan pelaksanaan PRU dalam masa terdekat yang boleh menimbulkan kegusaran dalam kalangan rakyat," katanya.Jelasnya, sehingga kini Akta Pencegahan dan Pengawalan Penyakit Berjangkit 1988 (Akta 342) masih dikuatkuasakan dan pelaksanaan PRU-15 dalam masa terdekat hanyalah desakan ahli politik yang tidak memikirkan soal kesihatan rakyat.

(Perang bendera parti politik bertanding pada pilihan raya/ FOTO FAIL)

“Sebagai Menteri Kesihatan saya mengisytiharkan Malaysia masih merupakan kawasan pandemik COVID-19 dan dalam fasa peralihan endemik, maksudnya kita masih lagi adakan beberapa sekatan seperti memakai pelitup muka.“Kalau nak jaga kesihatan awam, kita tunggu beberapa bulan lagi hingga ke fasa endemik lagipun tiada desakan daripada rakyat, sebaliknya lebih kepada ahli politik,” katanya.Beliau bercakap pada sidang media Majlis Pelancaran Jelajah Agenda Nasional Malaysia Sihat (ANMS) Peringkat Negeri yang disempurnakan peramian oleh Ketua Menteri Melaka, Datuk Seri Sulaiman Md. Ali.i Banda Hilir di sini, hari ini.


JAKIM lancar buku baharu sempena PBAKL

KUALA LUMPUR, 5 Jun - Jabatan Kemajuan Islam Malaysia (JAKIM) melancarkan enam buku baharu terbitannya sempena Pesta Buku Antarabangsa Kuala Lumpur (PBAKL).  Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata sejak tahun 2001, JAKIM aktif mempromosi dan mengambil bahagian dalam menyokong penganjuran PBAKL setiap tahun.  "Kita akan sentiasa berusaha untuk menyediakan buku-buku yang sangat diperlukan untuk masyarakat Malaysia, pada masa yang sama juga kita bergerak dengan sesuai dengan zaman era digitalisasi kita akan perbanyakkan e-book dan juga kita akan digital kan buku-buku yang sedia ada supaya senang untuk dirujuk oleh pembaca, yang paling penting e-book atau digital tadi senang untuk dirujuk tapi ia tidak mengetepikan soal keperluan penerbitan buku untuk dimiliki," kata beliau selepas merasmikan Majlis Rerurai dan Pelancaran Buku Baharu terbitan JAKIM, di sini.

(Antara buku terbitan JAKIM yang dipamerkan pada Pesta Buku Antarabangsa Kuala Lumpur)

Sebanyak 150 buku terbitan JAKIM telah disediakan buat para pengunjung PBAKL.  Ia termasuk enam buku baharu yang baru dilancarkan antaranya Amalan Pensijilan Halal Malaysia, Pengaruh Qiraat Shazzah dan Islam Mendepani Cabaran.  Ahmad Marzuk juga berkata, matlamat penglibatan JAKIM bersama PBAKL adalah untuk memperluas jaringan dan kolaborasi bersama pihak-pihak berkaitan dalam bidang penerbitan buku di peringkat tempatan dan antarabangsa.


Tarikh bubar parlimen bidang kuasa Yang di-Pertuan Agong - Ismail Sabri

KUALA LUMPUR, 5 Jun - Perdana Menteri Datuk Seri Ismail Sabri Yaakob dalam menjawab dakwaan DAP bahawa beliau tidak konsisten berhubung bila Pilihan Raya Umum Ke-15 (PRU15) akan diadakan berkata tarikh pembubaran Parlimen bagi memberi laluan laluan kepada PRU15 adalah di bawah kuasa Yang di-Pertuan Agong.Ismail Sabri berkata sebagai Perdana Menteri walaupun beliau diberi mandat untuk menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bagi menasihatkan Seri Paduka berhubung pembubaran Parlimen namun Al-Sultan Abdullah boleh menolak sekiranya tidak bersetuju."Eloklah kalau (kenyataan) 'flip flop' supaya mereka (DAP) tak tahu bila saya nak adakan PRU15. Cuba tengok daripada kenyataan perdana menteri terdahulu, ada tak mereka menetapkan tarikh pilihan raya. Kalau tanya (Tun) Dr Mahathir (Mohamad) waktu itu dia kata saya (Dr Mahathir) belum dapat ilham."Jadi saya tak boleh katakan tarikh tertentu, kalau saya sebut tarikh, saya dah mendahului Yang di-Pertuan Agong, salah dari segi perlembagaan. DAP punya perangai mungkin dia tak hormat Yang di-Pertuan Agong tapi saya hormat Yang di-Pertuan Agong dan saya patuh pada perlembagaan," katanya kepada pemberita selepas merasmikan sambutan Hari Alam Sekitar Sedunia 2022 di Taman Tugu, di sini hari ini. Setiausaha Agung DAP Anthony Loke Siew Fook baru-baru ini menyelar Perdana Menteri kerana pendirian yang didakwa “tidak konsisten” mengenai PRU15.Ini susulan kenyataan Ismail Sabri dalam wawancara khas bersama kumpulan media Nikkei Asia di Tokyo dilaporkan sebagai berkata PRU15 tidak akan diadakan dalam tempoh terdekat, namun dalam ucapannya di Konvensyen Barisan Nasional pada Rabu lepas beliau mengatakan tidak akan melengah-lengahkan pembubaran Parlimen walaupun sesaat jika gabungan itu telah bersedia.Ismail Sabri berkata soal bila PRU15 turut akan dibincangkan bersama Biro Politik dan Majlis Tertinggi UMNO serta Mesyuarat Tertinggi Barisan Nasional sebelum dibawa ke Kabinet dan seterusnya untuk pertimbangan Yang di-Pertuan Agong.

Dalam perkembangan lain, beliau mengesahkan masih belum bertemu dengan Menteri Perusahaan Perladangan dan Komoditi, Datuk Zuraida Kamaruddin untuk membincangkan kedudukannya dalam Kabinet memandangkan Ahli Parlimen Ampang itu masih bercuti."Belum bertemu (Zuraida), dia bercuti lagi. Tarikh nanti saya akan tetapkan," katanya.Pada 26 Mei lepas, Zuraida mengumumkan keputusan untuk menyertai Parti Bangsa Malaysia dan akan berjumpa dengan Ismail Sabri bagi membincangkan kedudukan beliau dalam Kabinet.Sementara itu, Ismail Sabri berkata Kabinet masih belum membuat ketetapan berhubung cadangan melarang mana-mana Ahli Parlimen yang sedang berdepan perbicaraan kes di mahkamah daripada menghadiri persidangan di Parlimen.Beliau berkata perkara itu dicadangkan oleh Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar dan ia masih belum dibincangkan secara menyeluruh di peringkat Kabinet."Itu masih terlalu awal sebab kita akan membawa semula Akta Perkhidmatan Parlimen dan antara di dalam akta tersebut termasuklah Ahli Parlimen yang dihadapkan ke mahkamah tidak dibenarkan masuk Parlimen. Kita boleh lihat ini secara lebih menyeluruh," katanya.Sebelum ini Wan Junaidi dilaporkan berkata, Akta Perkhidmatan Parlimen 1963 telah dimansuhkan melalui  Akta Perlembagaan (Pindaan) 1992 [Akta A837] berkuat kuasa pada 20 Nov 1993, iaitu pemansuhannya adalah bagi memenuhi keperluan ketika itu untuk membuka perkhidmatan Parlimen yang tertutup kepada perkhidmatan awam Persekutuan. - BERNAMA


Malaysia bangunkan ujian klinikal ubat denggi

(Sambutan Hari Denggi Asean dan Gotong-Royong Mega 1.0 Perangi Aedes Peringkat Kebangsaan yang disempurnakan Ketua Menteri Melaka Sulaiman Md Ali)

MELAKA, 5 Jun- Malaysia akan mengetuai pembangunan ujian klinikal beberapa ubat-ubatan sedia ada yang digunakan bagi penyakit lain untuk merawat demam denggi di negara ini.Menteri Kesihatan Khairy Jamaluddin berkata,kajian bersama Badan Bukan Kerajaan (NGO) Drugs for Neglected Diseases Initiative (DNDI) itu turut mendapat kerjasama beberapa negara lain seperti Brazil dan India. Katanya, ujian berkenaan akan dijalankan di negara ini menerusi Clinical Research Malaysia (CRM) yang dijangka mengambil masa enam bulan hingga setahun."Ujian itu dijalankan sebelum ubat tersebut didaftarkan sebagai penawar denggi sekiranya ia berkesan merawat wabak itu.“Kita telah menandatangani memorandum persefahaman (MoU) di bawah CRM untuk melaksanakan ujian klinikal itu dan ia dijangka bermula dalam beberapa bulan lagi,” katanya.

(Khairy pada sidang media selepas Majlis Pelancaran Jelajah Agenda Nasional Malaysia Sihat Peringkat Negeri Melaka)

Beliau berkata demikian selepas Majlis Pelancaran Jelajah Agenda Nasional Malaysia Sihat Peringkat Negeri Melaka, Sambutan Hari Denggi Asean dan Gotong-Royong Mega 1.0 Perangi Aedes Peringkat Kebangsaan yang disempurnakan Ketua Menteri Melaka Sulaiman Md Ali.Katanya, pencarian penawar denggi menerusi ubat-ubatan sedia ada merupakan satu daripada inisiatif kerajaan untuk melawan denggi."Penggunaan ubat berkenaan akan diberikan kepada pesakit demam denggi agar mereka dapat sembuh daripada wabak itu tanpa berdepan komplikasi yang menyakitkan atau serius.," katanya.


AADK anjur Island Bikers Endemic Gathering 2022 sampai mesej bebas dadah

LABUAN, 5 Jun- Agensi Antidadah Kebangsaan (AADK) Labuan mengambil pendekatan unik bagi menimbulkan kesedaran bahaya dadah dalam kalangan ‘mat motor’, dengan penganjuran Island Bikers Endemic Gathering 2022. Ketua Pegawai AADK Labuan Abd. Gani Keruput berkata, melalui kerjasama Pertubuhan Permotoran Dua Roda Labuan dan Skuad Antidadah, lebih 1,000 penyertaan dari kelab-kelab permotoran Sabah, Sarawak dan Labuan mengambil bahagian dalam program itu. "Kita memberikan kesedaran dan pada hari ini mereka telah melakukan satu ikrar bahawa mereka akan membantu bebas daripada penyalahgunaan dadah..dengan ikrar itu mereka telah menyokong bahawa kempen memerangi dadah ini daripada golongan 'bikers' ," kata Abd Gani.  Beliau berkata demikian, selepas aktiviti konvoi dari Arena Lawnball Labuan ke Desa Tunas Hijau di Kg Sungai Miri.  Selain gerai jualan dan pameran, pelbagai pengisian disediakan dalam program tiga hari itu, antaranya AutoShow, Persembahan Pentas, Ride ‘Kenali Labuan’ Sunset Rider serta pelbagai jenis pertandingan.

(Island Bikers Endemic Gathering 2022 mendapat 1,000 penyertaan dari kelab-kelab permotoran Sabah, Sarawak dan Labuan)


Johor kaji kaedah kawal harga barangan

JOHOR BAHRU, 5 Jun- Johor sedang mengkaji kaedah-kaedah terbaik bagi meringankan beban ditanggung rakyat akibat kenaikan harga barangan ketika ini.Menteri Besar, Datuk Onn Hafiz Ghazi berharap agensi berkaitan turut sama mencari formula dan mekanisme terbaik meringankan beban rakyat dengan segera.Beliau dalam kenyataannya memaklumkan, kerajaan persekutuan telah dan sedang berusaha sedaya upaya mengawal harga barangan."Namun disebabkan inflasi, usaha-usaha ini tidak dapat memberi kesan terbaik mengawal harga barangan dari terus meningkat dan rakyat terpaksa menanggung beban," menurut kenyataan itu.

(Datuk Onn Hafiz Ghazi telah mengadakan lawatan ke beberapa pasar untuk melihat sendiri harga barangan pengguna yang kian meningkat dari ayam, ikan, telur, sayur-sayuran dan sebagainya/FB MB Johor)

Menteri Besar turut memberitahu akan mengumumkan sesuatu bagi membantu rakyat Johor dalam masa terdekat.Terdahulu beliau melawat beberapa pasar di negeri ini untuk melihat sendiri harga barangan pengguna yang kian meningkat.


HFMD kini tahap epidemik di Sarawak

KUCHING, 5 Jun- Jangkitan penyakit kaki, tangan dan mulut (HFMD) di Sarawak kini berada di tahap epidemik. Ia berikutan peningkatan ketara jangkitan dengan 608 kes direkodkan pada minggu lepas atau Minggu Epidemiologi (ME) ke-20. Menteri Kesihatan Awam, Perumahan dan Kerajaan Tempatan, Datuk Seri Dr. Sim Kui Hian memaklumkan, kes tahun ini meningkat berbanding tempoh sama tahun lepas.

(Datuk Seri Dr. Sim Kui Hian)

Beliau yang juga Timbalan Premier Sarawak menasihati orang ramai agar berwaspada dan mengambil langkah pencegahan bagi menangani penularan wabak itu.  "Ibu bapa juga dinasihatkan agar memastikan anak masing-masing mengamalkan tabiat mencuci tangan dan membersihkan peralatan mainan mereka," kata Sim.


Biasiswa Kursi Jamalullail sasar 50 penerima, peringkat ijazah kedoktoran

ARAU, 5 Jun- Biasiswa Kursi Jamalullail yang diwujudkan sejak 7 Februari 2019 bermatlamat memberikan 50 biasiswa kepada rakyat Malaysia dan antarabangsa untuk mengikuti pengajian peringkat ijazah kedoktoran di UIAM.  Selain itu ia juga bertujuan untuk melonjakkan penyelidikan dalam bidang-bidang tersebut bagi menyelesaikan masalah dan isu yang dihadapi oleh komuniti setempat.  Menurut Rektor Universiti Islam Antarabangsa Malaysia (UIAM) Profesor Emeritus, Tan Sri Datuk Dzulkifli Abdul Razak, sehingga kini seramai 38 orang pelajar peringkat Doktor Falsafah (Ph.D) tajaan Majlis Agama Islam dan Adat Istiadat Melayu Perlis (MAIPs) sedang mengikuti pengajian masing-masing di Universiti Islam Antarabangsa Malaysia (UIAM) di bawah program Biasiswa Kursi Jamalullail.  Sebanyak 24 projek dibawah Geran Penyelidikan Jamalullail membabitkan topik-topik Pembangunan ekonomi asnaf zakat yang melibatkan fakir dan miskin, Pendidikan, Autisme, Pelancongan, Pengurusan Masjid, Pengurusan Kubur dan Pembangunan Ekonomi Ibu Tunggal telah dilaksanakan.  Beliau mempersembahkan laporan berkenaan ketika majlis sembah mengadap ke atas Raja Perlis,Tuanku Syed Sirajuddin Jamalullail di Istana Arau.  Tuanku Syed Sirajuddin menitahkan rasa bangga kerana hasrat penubuhan Kursi Jamalullail berkenaan telah menunjukkan impak positif dalam mensejahterakan ummah dan hasil sumbangan zakat dapat terus dikembangkan bagi meningkatkan syiar Islam.  Berangkat sama ialah Raja Muda Perlis,Tuanku Syed Faizuddin Putra Jamalullail dan Raja Puan Muda Perlis,Tuanku Hajah Lailatul Shahreen Akashah Khalil.


Mayat lelaki hilang ketika menjala ditemukan terapung di tepi sungai

KUALA KANGSAR, 5 Jun- Mayat seorang lelaki yang hilang ketika melakukan aktiviti menjala di Sungai Perak dekat Kampung Sayong Lembah, Kuala Kangsar, sejak Jumaat lalu, ditemukan pagi tadi.  Jurucakap Jabatan Bomba dan Penyelamat Malaysia JBPM Negeri dalam satu kenyataan memaklumkan, mayat lelaki berusia 26 tahun itu ditemui terapung dan berada di tepi sungai pada pukul 7.19 minit pagi.  Menurutnya jarak mangsa ditemui adalah dua kilometer dari lokasi staging pasukan penyelamat.  Mayat mangsa kemudian diserahkan kepada pihak polis untuk tindakan lanjut.  Pada Jumaat lalu, mangsa bersama 4 individu lain sedang melakukan aktiviti menjala ikan di Sungai Perak sebelum hilang sewaktu menyeberangi sungai tersebut.  Rakan mangsa bagaimanapun sempat menyelamatkan diri.

(Mayat lelaki berusia 26 tahun itu ditemui terapung dan berada di tepi sungai pada pukul 7.19 minit pagi)


Bekalan ayam di Selangor semakin pulih

SHAH ALAM, 5 Jun- Tiada elemen sorok, simpan atau sabotaj bekalan ayam berlaku di Selangor meskipun terdapat kekurangan bekalan sumber protin itu, tegas Kementerian Perdagangan Dalam Negeri dan Hal Ehwal Pengguna (KPDNHEP) Selangor.  Menurut Timbalan Pengarahnya, Mohd Khairi Jamaludin, fasa peralihan ke endemik, sambutan Aidilfitri dan pembelian panik, antara punca kekurangan bekalan di negeri ini.

(Bekalan ayam di Selangor semakin pulih)

"Isu berkaitan dengan elemen sorok sabotaj dan simpan bekalan terutama ayam sekatat ini, sepanjang pemeriksaan alhmdulillah elemen sorok itu tidak berlaku di semua peringkat pemborong, penternak, peruncit,"kata Mohd Khairi selepas melakukan tinjauan di Pasar Moden Seksyen 16 di sini. Jelasnya, bekalan ayam di Selangor semakin pulih dan pengguna diharap membeli mengikut keperluan serta tidak membuat pembelian panik.


Pelajar sekolah antara ditahan, ubah suai motosikal bising macam roket

KULIM, 5 Jun- Ekzos motosikal mengeluarkan bunyi yang kuat dan bingit umpama “roket”. Itu antara kesalahan penunggang motosikal yang ditahan polis Kulim dalam operasi Motosikal di Taman Mutiara Sungai Kob, Kulim Kedah semalam. Ketua Polis Daerah Kulim Superintendan Mohd Redzuan Salleh berkata 16 daripada 64 individu yang ditahan adalah pelajar sekolah berusia 13 hingga 16 tahun. Katanya operasi pada pukul 6.30 petang itu, sebanyak 55 buah motosikal dan 73 Saman telah dikeluarkan atas pelbagai kesalahan.  Kebanyakan melibatkan kesalahan pengubahsuaian atau pemasangan aksesori pada motosikal yang tidak dibenarkan. Dua tangkapan telah dilakukan dibawah Seksyen 29(1) Akta Kesalahan Kecil 1955 kerana gagal memberi keterangan atas nombor enjin yang telah dicanai atau dirosakkan. Tegasnya Ibu Pejabat Polis Kulim sentiasa memantau kegiatan terbabit dan memfokus bagi mengurangkan kadar kemalangan dan aktiviti - aktiviti yg menjadi kegusaran masyarakat.  Kerjasama daripada masyarakat setempat digalakkan bagi menyalurkan sebarang maklumat kepada polis.

(Sebanyak 55 buah motosikal dan 73 Saman telah dikeluarkan atas pelbagai kesalahan)

(Ketua Polis Daerah Kulim Superintendan Mohd Redzuan Salleh)


Mohammad Bilal derita penyakit kepala besar, jantung berlubang, sumbing besar perlu sumbangan untuk rawatan

BUKIT MERTAJAM, 5 Jun- Berat mata memandang, berat lagi bahu memikul.Seorang ayah kini umpama hilang akal selepas anaknya berusia setahun sembilan bulan mengalami penyakit berlebihan cecair di kepala atau dikenali secara saintifik sebagai Alobarholoprosencphly.Perumpamaan itu jelas memberikan makna kesenggasaraan yang dialami keluarga Mohammad Azhar di Kubang Semang, Bukit Mertajam.Mohammad Azhar Adzemi berkata, anaknya Mohammad Bilal Yusra mengalami penyakit berlebihan air di kepala sejak dilahirkan.Sejak dilahirkan keadaan kepala bayinya masih sedang membesar. Selain itu, Bilal juga menghidapi penyakit jantung berlubang, sumbing besar dan 10% sel tisu di kepala.Lebih teruk lagi, berat kepalanya kini mencecah 25 kilogram manakala badannya hanya seberat 5 kilogram, menjadikan hidup keluarga ini tertekan.Doktor pakar yang merawat Bilal sebelum ini pernah berkata, bayi tersebut hanya mampu hidup selama lima hari.

(Sekiranya ada pihak yang ingin membantu, boleh hubungi Mohammad Azhar Adzemi di talian 010-2195301)

Ayahnya hanya melakukan perniagaan kecil-kecilan atas talian secara ala kadar dalam usaha menumpukan perhatian penuh kepada anaknya.Prihatin dengan nasib keluarga ini, ahli kariah Masjid Hashim Yahya tampil memberikan sedikit bantuan kewangan dan barangan keperluan harian.Dugaan keluarga ini amat berat dan berganda kerana mempunyai seorang anak perempuan yang mempunyai masalah telinga.Diharap ada pihak akan tampil berusaha membantu bayi ini mendapatkan rawatan khusus di bahagian kepala kerana kepedihan dihati seorang ayah sukar digambarkan.Sekiranya ada pihak yang inigin membantu, boleh hubungi Mohammad Azhar Adzemi di talian 010-2195301.

(Ahli kariah Masjid Hashim Yahya tampil memberikan sedikit bantuan kewangan dan barangan keperluan harian)

(Bilal juga menghidapi penyakit jantung berlubang, sumbing besar dan 10% sel tisu di kepala)


PBT diminta bantu usaha pertanian komuniti

IPOH, 5 Jun- Pihak Berkuasa Tempatan (PBT) disaran memudah cara usaha individu atau komuniti setempat yang ingin mengusahakan pertanian di kawasan masing-masing.Timbalan Menteri Perumahan dan Kerajaan Tempatan, Datuk Seri Dr. Ismail Abdul Muttalib berkata, pihak kementerian memang menggalakkan penduduk perumahan seperti Projek Perumahan Rakyat (PPR) agar mengusahakan kebun komuniti.Namun aktiviti itu perlulah berpandukan undang-undang yang ditetapkan PBT.

(Datuk Seri Dr. Ismail Abdul Muttalib ditemui wartawan di Ipoh, Perak)

"Jadi saya kira ini boleh kita rundingkan, saya ingat tak ada masalah, bagi saya kalau kita dapat menggerakkan semua PBT ni dan malah kalau bagi saya sendiri kalau kita ada tanah-tanah kosong yang boleh kita majukan, sebenarnya kita boleh rundingkan dengan pegawai daerah, dengan datuk bandarnya, dengan yang dipertua majlis daerah dan kita boleh libatkan ahli-ahli yang berhormat, saya pun sedia untuk membantu dan sebagainya,saya ingat exco kerajaan negeri takde masalah saya rasa," kata Ismail dalam sidang media di sini.Beliau juga mengulas mengenai tindakan Majlis Perbandaran Ampang Jaya (MPAJ) merobohkan struktur tambahan yang dibina tanpa kelulusan membabitkan sebuah kediaman di Ampang baru-baru ini. Katanya PBT mempunyai kuasa untuk mengambil tindakan terhadap premis atau bangunan tambahan yang dibina tanpa kelulusan.  Kesalahan tersebut boleh dikenakan tindakan bawah Akta 757 dan penguatkuasaan boleh dijalankan sendiri oleh PBT.


Seorang maut, dua lagi cedera terbabit kemalangan di Kulim

KULIM, 5 Jun- Seorang maut dan dua cedera parah selepas terlibat dalam satu kemalangan membabitkan dua buah kereta di Jalan Selarong Panjang- Sedim, Kulim tengah malam tadi.  Kejadian berlaku kira-kira pukul 12.15 tengah malam. Ketua Polis Kulim, Suprintenden Mohd Redzuan Salleh berkata semasa kejadian mangsa bersama rakannya dalam perjalanan pulang ke rumahnya dari Pulau Pinang. Ketika kejadian, kereta mangsa dirempuh oleh sebuah lagi kereta yang dipercayai hilang kawalan dan terbabas masuk ke laluan bertentangan. Akibat dari perlanggaran tersebut, mangsa tersepit dan maut dilokasi kejadian.  Rakan mangsa, mengalami kecederaan parah dibahagian kaki, manakala, pemandu kereta yang merempuh kereta mangsa,mengalami kecederaan parah dibahagian kepala. Mayat mangsa dihantar ke Hospital Kulim untuk bedah siasat dan mereka yang cedera dihantar di hospital yang sama untuk mendapatkan rawatan lanjut. Kes disiasat di bawah Sek 41(1) Akta Pengangkutan Jalan 1987.

(Ketua Polis Kulim, Suprintenden Mohd Redzuan Salleh)


'Saya paling sayang al-Quran dan tasbih yang hangus terbakar'

GUA MUSANG, 5 Jun - Belum pun pulih sepenuhnya akibat pandemik COVID-19, sebuah keluarga mualaf diuji lagi apabila rumah sewa didiami mereka musnah dalam kebakaran di Kampung Kerinting di sini, pada Khamis lalu.Dalam kejadian kira-kira pukul 12.30 tengah malam itu, rumah yang didiami Faridah Lanar, 43, yang berbangsa Kadazan bersama suami Pandan Leman, 69, yang berbangsa Iban serta dua anak perempuan mereka, Natalia Veronie, 21, dan Nor Fifi Adlynna , 11, sejak setahun lalu, musnah terbakar menyebabkan keluarganya tinggal sehelai sepinggang.Faridah berkata, dalam keadaan yang sukar dengan pendapatan suami yang tidak menentu, menyebabkan mereka buntu khususnya untuk mencari kediaman baharu. Apa yang membuatkan Faridah bertambah sedih apabila Al-Quran dan tasbih kesayangan pemberian ustaz ketika dia mula memeluk Islam turut hangus terbakar.Katanya, al-Quran dan tasbih itulah yang sering dibacanya selepas memeluk Islam lebih 10 tahun lalu.

(Faridah (kanan) bersama suami dan anak perempuannya melihat motosikal yang musnah hangus dalam kebakaran pada Khamis lalu)

"Kalau nak kata sedih, saya memang sedih...tak tahu nak cakap. Saya tak kisah tentang harta benda yang lain tapi al-Quran, tasbih antara benda paling yang saya sayang."Saya berharap saya dapat rumah yang lain untuk meneruskan kehidupan. Mungkin ini cabaran buat saya dan keluarga, saya hanya mengucap syukur kepada Allah," luahnya dengan sayu ketika ditemui pemberita di sini.Sementara itu, suaminya Pandan yang menetap di daerah ini sejak 15 tahun lalu berkata, mereka berharap mendapat bantuan kediaman bagi meneruskan kehidupan.“Kami tidak tahu ke mana hendak pergi lagi lepas ini dan kini tinggal bersesak bersama saudara yang mempunyai lapan orang ahli keluarga lain.Orang ramai yang ingin memberi sumbangan boleh menyalurkan sumbangan ke akaun Bank Simpanan Nasional (BSN) milik Faridah Lanar bernombor, 03020-41-000065894 atau hubunginya di talian 017-9733005.


Teliti MoU Transformasi dan Kestabilan Politik antara Kerajaan Persekutuan dan PH - ANNUAR

KUALA LUMPUR, 5 Jun - Semua pihak diminta agar meneliti Perkara 2.1 dan 3.1 dalam dokumen Memorandum Persefahaman (MoU) Transformasi dan Kestabilan Politik antara Kerajaan Persekutuan dan Pakatan Harapan (PH) bagi mengelakkan kekeliruan mengenai tarikh tamat MoU itu.Perkara itu dinyatakan Menteri Komunikasi dan Multimedia, Tan Sri Annuar Musa menerusi hantaran di laman facebook miliknya bagi menjelaskan kepada kenyataan beliau baru-baru ini bahawa tiada tarikh tamat bagi MoU itu.Beliau yang turut memuat naik beberapa salinan MoU yang ditandatangani pada 13 September 2021 itu berkata semua pihak diminta meneliti perkara 2 dan perkara 3 MoU berkenaan kerana beliau adalah salah seorang yang mewakili kerajaan menandatangani MoU berkenaan.

(Menteri Komunikasi dan Multimedia, Tan Sri Annuar Musa)

Perkara 2.1 menyebut “Memorandum Persefahaman ini hendaklah berkuat kuasa daripada tarikh perjanjian ini ditandatangani dan hendaklah terpakai sehingga pembubaran Parlimen Malaysia yang ke-14” manakala Perkara 3.1 memaklumkan “Kerajaan bersetuju tidak akan mengusulkan pembubaran Parlimen sebelum 31 haribulan Julai 2022”.Ahli Parlimen Ketereh itu berkata demikian bagi mengulas komen beberapa pemimpin UMNO yang mempertikaikan kenyataan beliau di Kota Kinabalu baru-baru ini.


Tambahan pembinaan PEDi di Sabah

TUARAN, 5 Jun - 13 lagi Pusat Digital Ekonomi Malaysia (PEDi) akan dibina di Sabah tahun ini.Ketua Setiausaha Kementerian Komunikasi dan Multimedia, Datuk Seri Mohammad Mentek berkata ia akan ditempatkan di 13 kawasan Dewan Undangan Negeri (DUN) berbeza.Tambahan PEDi itu penting bagi memastikan usahawan kecil dan sederhana di Sabah dapat menerima latihan keusahawanan dan perniagaan secara dalam talian.Setakat ini terdapat 118 PEDi di Sabah.Ia termasuk tiga PEDi baharu yang siap dibina pada suku pertama tahun ini iaitu PEDi Pantai Emas Kota Belud, PEDi Langkon Kota Marudu dan PEDi Kemabong Tenom.

"PEDi ini penting juga untuk usahawan untuk mereka mempelajari satu berkenaan dengan penggunaan Teknologi Maklumat dan Komunikasi (ICT), untuk mereka mempromosikan produk-produk usahawan mereka dan selain daripada itu untuk mereka menjual secara dalam talian," katanya kepada media selepas melawat PEDi Projek Perumahan Rakyat PPR Taman Sri Rugading di sini.


Kumpulan pertama Jemaah haji Malaysia selamat tiba di Madinah

MADINAH, 5 Jun - Penerbangan pertama jemaah haji Malaysia selamat tiba di Madinah.Pesawat KT01 itu berlepas dari Lapangan Terbang Antarabangsa Kuala Lumpur (KLIA) pada pukul 1.35 tengahari waktu Malaysia, menaiki pesawat Saudi Airlines dengan membawa seramai 295 penumpang.Pesawat selamat mendarat di Lapangan Terbang Antarabangsa Putera Mohammad Bin Abdulaziz, di sini kira-kira pukul 4.30 petang waktu tempatan.

Ketibaan jemaah haji itu disambut petugas-petugas Tabung Haji, pegawai-pegawai dari pejabat Konsulat Haji Malaysia di Jeddah serta wakil Kementerian Haji dan Umrah Arab Saudi.Tabung Haji menyediakan 48 penerbangan sepanjang musim haji kali ini bermula semalam waktu Malaysia; setiap hari sehingga penerbangan terakhir dijdualkan pada awal Julai nanti.